text:
MISA Y’AMAVUTA MATAGATIFU
ISOMO RYA MBERE
Umuhanuzi Izayi (Iz 61, 1-3a. 6a.8b-9)
1Umwuka w’Uhoraho urantwikiriye, kuko Uhoraho yantoye akansiga amavuta; yanyohereje gushyira abakene inkuru nziza, komora abafite umutima wamenaguritse, gutangariza imbohe ko zibohowe, n’abapfukiranwaga ko bafunguwe, 2kwamamaza umwaka w’impuhwe z’Uhoraho, umunsi w’ukwihorera kw’Imana yacu, guhumuriza abari mu cyunamo bose, 3kwambika ikamba abashavuye b’i Siyoni. Bazambikwa ikamba mu kigwi cy’ivu, umwambaro w’umurimbo mu cyimbo cy’ibigunira, basigwe amavuta y’ibyishimo mu mwanya w’umubabaro. 6aNaho mwebwe muzitwa «abaherezabitambo b’Uhoraho», bazabite «abagaragu b’Imana yacu». 8Nzabaha igihembo cyanyu nta buryarya, nzagirane namwe Isezerano rizahoraho iteka. 9Ababakomokaho bazamenyekana mu mahanga, urubyaro rwanyu rwamamare mu miryango; abazarubona bose bazamenyereho ko ari urubyaro Uhoraho yahaye umugisha.
ZABURI (Zab 89 (88), 20a. 21,22.25, 27.29)
Inyik/ Nyagasani, ni wowe ufite amagambo y’Isezerano rihoraho.
Kera wavuganiye n’abayoboke bawe mu ibonekerwa,
maze uravuga uti «Nasanze Dawudi yambera umugaragu,
maze musiga amavuta yanjye matagatifu.
«Ikiganza cyanjye kizamuramira,
n’ukuboko kwanjye kuzamutize imbaraga!
Ubudahemuka bwanjye n’impuhwe zanjye bizahorana na we,
maze azegure umutwe kubera izina ryanjye.
«We azanyiyambaza agira ati ‘Uri Data,
uri Imana yanjye, uri urutare nkesha agakiza!’
Nzamukomereza impuhwe zanjye ubuziraherezo,
kandi iryo sezerano ntirizasubirwaho.»
ISOMO RYA KABIRI
Ibyahishuriwe Yohani Intumwa (Hish 1, 5-8)
Bavandimwe, nimugire ineza n’amahoro 5bituruka kuri Yezu Kristu, umuhamya w’indahemuka, umuvukambere mu bapfuye n’umugenga w’abami bo ku isi. Koko Kristu aradukunda; yadukijije ibyaha akoresheje amaraso ye, 6maze atugira ihanga rya cyami n’abaherezabitambo, kugira ngo dukorere Imana Se. Naharirwe rero ikuzo n’ububasha, uko ibihe bihora bisimburana iteka! Amen! 7Nguyu araje rwagati mu bicu, maze icyitwa ijisho cyose kizamubone, ndetse n’abamuhinguranyije: imiryango yose y’isi izajya mu cyunamo ku mpamvu ye. Ni byo koko! Amen! 8Ni jyewe Alufa na Omega, Intangiriro n’Iherezo, - uwo ni Nyagasani Imana ubivuga - Uriho, Uwahozeho kandi Ugiye kuza, Umushoborabyose.
IBANGONDIRIMBO RIBANZIRIZA IVANJILI (Iz 61, 1)
«Ikuzo n’ibisingizo ni ibyawe, Nyagasani Yezu.
Umwuka w’Uhoraho uragutwikiriye,
Yakohereje gushyira abakene Inkuru Nziza y’umukiro.
Ikuzo n’ibisingizo ni ibyawe, Nyagasani Yezu.
IVANJILI
+ Luka (Lk 4, 16-21)
Muri icyo gihe, 16Yezu ajya i Nazareti aho yari yararerewe, maze nk’uko yabimenyereye, yinjira mu isengero ku munsi w’isabato; nuko arahaguruka ngo asome Ibyanditswe bitagatifu. 17Bamuhereza igitabo cy’umuhanuzi Izayi, arakibumbura, abona ahanditse ngo
18«Roho wa Nyagasani arantwikiriye,
Kuko yantoye akansiga amavuta,
agira ngo ngeze Inkuru Nziza ku bakene,
ntangarize imbohe ko zibohowe,
n’impumyi ko zihumutse,
n’abapfukiranwaga ko babohowe,
19kandi namamaze umwaka w’impuhwe za Nyagasani.»
20Yezu abumba igitabo, agisubiza umuhereza maze aricara; mu isengero bose bari bamuhanze amaso. 21Nuko atangira kubabwira ati «Ibiri mu isomo mumaze kumva, mumenye ko byujujwe uyu munsi.»
MISA YA NIMUGOROBA
URWIBUTSO RW’ISANGIRA RYA NYUMA RYA NYAGASANI
ISOMO RYA MBERE
Iyimukamisiri (Iyim 12, 1-8. 11-14)
Muri iyo minsi, 1Uhoraho abwira Musa na Aroni bari mu gihugu cya Misiri ati 2«Uku kwezi kuzababere intangiriro y’amezi, kuzabe ukwa mbere mu mezi y’umwaka wanyu. 3Nimubwire imbaga yose y’Abayisraheli muti ‘Ku munsi wa cumi w’uku kwezi muzafate itungo rimwe muri buri muryango, itungo muri buri rugo. 4Niba urugo rurimo abantu bake kuri iryo tungo, bazarifatanye n’umuturanyi ubari hafi cyane, baringanize n’umubare w’abantu. Muzahitemo iryo tungo mukurikije icyo buri muntu ashobora kurya. 5Iryo tungo rizabe ridafite inenge, kandi ari isekurume imaze umwaka umwe. ‘Muzaritoranye mu bana b’intama cyangwa mu bana b’ihene. 6Muzarigumane kugeza ku munsi wa cumi n’ine w’uku kwezi, maze ikoraniro ryose ry’imbaga y’Abayisraheli bazaribage mu mugoroba w’akabwibwi. 7Bazende ku maraso y’iryo tungo bayasige ku nkomanizo z’imiryango, no ku mitambiko y’ inzugi z’amazu bazaririramo. 8Bazarye inyama zaryo muri iryo joro. Bazazirye zokeje, bazirishe imigati idasembuye n’imboga zisharira. 11Iryo tungo muzarirya mutya: muzabe mukenyeje umukoba, mwambaye inkweto mu birenge, mufite inkoni mu ntoki; kandi muzarye mugira bwangu kuko ari Pasika y’Uhoraho. 12Muri iryo joro nzambukiranya igihugu cya Misiri, maze nice icyavutse uburiza cyose mu gihugu cya Misiri, guhera ku bantu kugeza ku nyamaswa, kandi n’ibigirwamana bya Misiri byose mbicire imanza. Ni jye Uhoraho!
13Amaraso azababera ikimenyetso ku mazu muzaba murimo. Nzabona amaraso maze mbahiteho, mwoye kuzarimburwa igihe nzaba ndiho noreka igihugu cya Misiri. 14Uwo munsi uzababere urwibutso; buri mwaka muzajye mukora urugendo rwo kujya gusingiza Uhoraho. Muzajye muhimbaza uwo munsi uko ibihe bigenda bisimburana. Ngiryo itegeko ridakuka mbahaye.’»
ZABURI (Zab 116 (114-115), 12-13, 15-16a.c, 17-18)
Inyik/ Haragasingizwa inkongoro n’umugati,
bibeshaho umuryango wawe.
Ibyiza byose Uhoraho yangiriye,
rwose nzabimwitura nte?
Nzashyira ejuru inkongoro y’umukiro,
kandi njye niyambaza izina ry’Uhoraho.
Koko Uhoraho ababazwa n’urupfu rw’abayoboke be!
None rero Uhoraho, wagiriye ko ndi umugaragu wawe,
Maze umbohora ku ngoyi!
Nzagutura igitambo cy’ishimwe,
kandi njye niyambaza izina ry’Uhoraho.
Nzarangiza amasezerano nagiriye Uhoraho,
imbere y’iteraniro ry’umuryango we wose.
ISOMO RYA KABIRI
Ibaruwa ya mbere Mutagatifu Pawulo Intumwa yandikiye Abanyakorinti
(1 Kor11, 23-26)
Bavandimwe, 23jyewe rero dore ibyo nashyikirijwe na Nyagasani, bikaba ari byo nabagejejeho: Nyagasani Yezu araye ari butangwe yafashe umugati, 24amaze gushimira, arawumanyura avuga ati «Iki ni umubiri wanjye ubatangiwe; mujye mubikora namwe bibe urwibutso rwanjye.» 25Barangije kurya, n’inkongoro ayigenzereza atyo avuga ati «Iyi ni inkongoro y’Isezerano Rishya rishingiye ku maraso yanjye; mujye mubikora namwe, kandi igihe cyose muyinywereyeho bibe urwibutso rwanjye.» 26Kuko igihe cyose murya uyu mugati, mukanywa no kuri iyi nkongoro, muba mwamamaza urupfu rwa Nyagasani kugeza igihe azazira.
IBANGONDIRIMBO RIBANZIRIZA IVANJILI (Yh 13,34)
Ikuzo n’ibisingizo ni ibyawe, Nyagasani Yezu.
Nyagasani, uduhaye itegeko rishya,
Uti «Nimukundane, kandi mukundane nk’uko nabakunze.
Ikuzo n’ibisingizo ni ibyawe, Nyagasani Yezu.
IVANJILI
+ Yohani (Yh 13,1-15)
1Mbere y’umunsi mukuru wa Pasika, Yezu amenye ko igihe cye cyageze cyo kuva kuri iyi si agasanga Se, uko yagakunze abe bari m unsi, abakunda byimazeyo. 2Nuko nimugoroba igihe bafunguraga, Sekibi akaba yashyize mu mutima wa Yuda mwene Simoni Isikariyoti igitekerezo cyo kumugambanira, 3Yezu azirikanye ko Se yamweguriye byose, ko yaturutse ku Mana kandi akaba ari Yo asanga, 4ni ko guhaguruka ava ku meza. Yikuramo umwitero we, afata igitambaro aragikindikiza. 5Nuko asuka amazi ku ibesani, atangira koza ibirenge by’abigishwa be, akajya abihanaguza igitambaro yari akindikije.
6Aza kugera imbere ya Simoni Petero, maze Petero aramubwira ati «Nyagasani, abe ari wowe unyoza ibirenge?» 7Yezu aramusubiza ati «Ibyo nkora ubu ntiwabimenya, ariko uzabimenya hanyuma.» 8Petero aramubwira ati «Ntuzigera na rimwe unyoza ibirenge.» Yezu aramusubiza ati «Ndamutse ntakogeje, ntuzagira umugabane hamwe nanjye.» 9Petero aramusubiza ati «Nyagasani, noneho si ibirenge gusa, dore n’amaboko ndetse n’umutwe!» 10Yezu aramusubiza ati «Uwiyuhagiye nta kindi aba ashigaje kitari ukoga ibirenge, kuko aba yisukuye wese. Namwe murasukuye, ariko si mwese.» 11Yari azi neza uri bumugambanire, bituma avuga ati «Mwese ntimusukuye.»
12Amaze kuboza ibirenge no gusubizamo umwitero we, asubira ku meza arababwira ati «Aho mwumvise ibyo maze kubagirira? 13Munyita Umwigisha na Nyagasani, ni koko muvuga neza kuko ndi we. 14Ubwo rero mbogeje ibirenge kandi ndi Nyagasani n’Umwigisha, namwe murajye mwozanya ibirenge bwanyu. 15Ni urugero mbahaye, kugira ngo uko nabagiriye, abe ari ko namwe mugirirana ubwanyu.»


c: text/html

text:
ISOMO RYA MBERE
Yeremiya (Yer 7,23-28)
Uhoraho aravuze ati 23«Abasekuruza banyu nabisabiye gusa ibi bikurikira : Nimwumve ijwi ryanjye nzababere Imana, namwe nuzambere umuryango; mukurikire neza inzira mberetse bityo muzahirwa. 24Ariko ntibumvise, nta bwo bateze amatwi, ahubwo bigenjereje uko bishakiye, maze banangira umutima ku buryo buteye ishozi; aho bandebye bantera umugongo. 25Kuva abasekuruza babo bava mu gihugu cya Misiri, sinigeze ntuza kuboherereza buri munsi abagaragu baniye bose b’abahanuzi kugeza na n’ubu. 26Ariko ntibanyumvise, nta bwo banteze amatwi, bashingaritse ijosi ryabo barusha abasekuruza babo ubugome. 27Ubasobanurira ayo magambo yose, ariko ntibakumve. Urabahamagara, ariko ntibakwitabe. 28None rero ubabwire uti ‘Dore umuryango utumva Uhoraho Imana yawo, ukanga kwigishwa: ukuri kwarayotse, ntikukirangwa ku munwa wabo.’» .
ZABURI (Zab 95(94), 1-2, 6-7a, 7b-9a)
Inyik/ Uyu munsi ntitugundirize umutima wacu,
ahubwo twumve ijwi ry’Uhoraho.
Nimuze tuvugirize impundu Uhoraho,
turirimbe Urutare rudukiza;
tumuhinguke imbere tumurata,
tumuririmbire ibisingizo.
Nimwinjire duhine umugongo twuname,
dutere ivi imbere y’Uhoraho waturemye.
Kuko we ari Imana yacu,
naho twe tukaba imbaga yo mu rwuri rwe,
n’ubushyo buragiwe n’ikiganza cye.
Iyaba uyu munsi mwakundaga mukumva ijwi rye!
«Ntimugundirize umutima wanyu nk’i Meriba,
nko ku munsi w’ i Masa mu butayu,
aho abasekuruza banyu banyinjaga, aho bangeragerezaga.»
IBANGONDIRIMBO RIBANZIRIZA IVANJILI (Yow 2,12-13)
Uragasingizwa Nyagasani,
uharirwe icyubahiro, ububasha n’ubuhangange!
Uhoraho aravuze ati «Nimungarukire n’umutima wanyu.
wose; kuko ngwa neza nkanagira impuhwe.»
Uragasingizwa Nyagasani,
uharirwe icyubahiro, ububasha n’ubuhangange!
IVANJILI
+ Luka (Lk 11, 14-23)
Muri icyo gihe, 14Yezu yariho yirukana roho mbi yari yagize umuntu ikiragi. Roho mbi imaze kumuvamo, ikiragi kiravuga, bantu bose baratangara. 15Icyakora bamwe muri bo baravuga bati “Belizebuli, umutware wa roho mbi, ni we yirukanisha roho mbi.” 16Naho abandi bamusaba ikimenyetso kivuye mu ijuru bamwinja. 17Yezu amenya ibyo batekereza, arababwira ati “Ingoma yose yibyayemo amahari irarimbuka, n’amazu yayo yose akakagwirirana. 18Niba rero Sekibi yibyayemo amahari, ingoma yayo izakomera ite, ko muvuga ngo roho mbi nzirukanisha Belizebuli? 19Niba ari Belizebuli nirukanisha roho mbi, abana banyu bo bazirukanisha nde? Ni bo rero bazababera abacamanza. 20Ariko niba ari urutoki rw’Imana nirukanisha roho mbi, ni uko Ingoma y’Imana yabagezeno. 21Iyo umuntu w’umunyamaboko kandì ufite intwaro arinze urugo rwe, ibye biba amahoro. 22Ariko iyo haje umurusha amaboko akamutsinda, akamwambura intwaro yari yiringiye, amunyaga ibye akabigaba. 23Utari kumwe nanjye, aba andwanya ; n’utarunda hamwe nanjye, aba anyanyagiza.”

robotstxt: allowed

filter: keep


text:
Category: UTUNTU NUTUNDI
Menya unasobanukirwe byimbitse ubusobanuro bw’impeta muntoki eshanu
Jan 30, 2017
Waba wambara impeta?muruhe rutoki?ugomba kubanza kumenya impamvu wambaye iyompeta muri urwo rutoki ,ukamenya nigisobanuro cy’urworutoki wambayemo iyo mpeta. ubundi...
Umukobwa uzakora ibi bimenyetso igihe uri kumutereta , Ujye uhita umenya icyo gukora kuko aba yakwiyeguriye.
May 19, 2013
Mu rukundo hari byinshi bikorwa ariko bikabanzirizwa n’imvugo zitandukanye. Hari ubwo rero umuntu ashobora kuguha ubutumwa muri ikigihe nyamara we atigeze abumbura...


text:
(Kinyarwanda) SINZIGERA NEMERA KO INKOTANYI ARI NTAGATIFU –SINZIGERA NEMERA KO IZINA RY’ABICANYI RIMWE RISA ARI INTERAHAMWE.
- Views 1158
Maze gusoma inyandiko kuri the Rwandan http://www.therwandan.com/ki/2017/12/23/kugereranya-paul-kagame-ninterahamwe/ nifuje kongera kwibutsa abantu b’inkotanyi ko rwose bareka gukomeza kuyobya amateka bashaka guha INKOTANYI ubutagatifu zitigeze.
Mu mezi abiri ashize, hano hanyuze inyandiko nanone itewe n’abantu bamwe ba FPR bakomeza gushyira confusion mu banyarwanda ku kitwa INTERAHAMWE vs INKOTANYI, ugasanga hari ikihishe inyuma y’iri vangavanga.. http://intabaza.com/?p=3148
Nyakwigendera Ruzibiza Abdul umwe mu nkotanyi zarwanye iriya ntambara, niwe wanditse ati “Ububisha interahamwe zakoreshaga zabukopeye ku nkotanyi”..UKU NI UKURI KUBISI.
Mfite rero icyo nibutsa uyu muntu w’inkotanyi wanditse kuri the Rwandan: Kuvuga ko Kagame ari interahamwe, kuko ngo atekereza nkazo, ngo yitwara BUNYAMASWA nkazo n’ibindi byinshi yarondoye, ndagira ngo mbwire abasoma ibintu nk’ibi ko bakwitondera aya manyanga. Ndibutsa uyu mwanditsi ko inkotanyi ari abicanyi bitwa INKOTANYI kandi ko zakoze amahano kuva kera si n’ubu gusa: Ndongera mbisubiremo muri aya magambo akurikira:
Ese ye? Kuva kuya 01 Ukwakira 1990 interahamwe nizo zayogoje Byumba na Ruhengeri zimarira ku icumu inzirakarengane z’abaturage batari bafite n’inkoni mu ntoki? Nizo zategaga amabombe mu mazu ya leta, mu mataxi y’abagenzi no mu masoko? Nizo zatumiraga mu manama abaturage mu turere inkotanyi zimaze kwigarurira maze nyuma zikabamishamo amasasu n’amabombe zitarobanuye? None se nizo zitubahirije amasezerano y’Arusha zigahitamo guca umutwe ubutegetsi bw’igihugu zimanura indege ya Habyara? Niko ye! Nizo zabujije amahanga gutabara igihugu mu bihe abantu bicwaga mu gihugu hose?
Ubwo ahari ni nazo zazanye umuco wo gutegeka abaturage kurara badafunze amazu zimaze ngo kubohora igihugu kugirango zirye insinzi… Nizo se zarimbuye inkambi ya Kibeho amahanga arebera? None se nizo zategekesheje u Rwanda abanyamahanga barimo Nziza, Karegeya, Kayumba, Lwakabamba, abanyamurenge n’abandi ntashobora kurondora? Ubwo ahari inkotanyi zizemeza ko Interahamwe ari nazo zafashije Museveni kurimbura abagande bo muri Lowero Triangle, n’abaturage bo mu majyaruguru ya Uganda, zikaba zinamaze kuyogoza akarere k’Ibiyaga Bigali.
Ubutaha tuzumva batubwira ko Inkotanyi Kanambe Kabira, Nkunda, Ntaganda, Mutebutsi, Ruberwa n’izindi nyinshi ko burya ari Interahamwe. Tuzongera twumve ko Interahamwe arizo ba mpatsibihugu bakoresha mu kwica abanyafrika no kwiba imitungo yabo n’ibindi byinshi ntarondoye.
Nkotanyi bana b’u Rwanda reka nongere mbibutse ko niba tugomba kuvugisha ukuri nkuko bamwe birirwa babivuga, nitubigaragaze nta macenga. Interahamwe, niba hari izikiriho kandi zumva ko ziroshye mu bwicanyi zibyemerane ubutwari. Nkotanyi namwe muzirikane ko kugeza ubu nta numwe muri mwe uritaba ubucamanza, mureke buri gihe kunva ko umubisha, umurozi umaze abanyarwanda nta handi abikura ari ku nterahamwe….oya …ni INKOTANYI kabombo niryo zina rye..
Ibi byo kwitirira abantu amazina atari ayabo harimo ibyo abantu ba FPR barimo guhisha; umunsi byatuzaniye undi musaraba ntihazagire abavuga ko bataburiwe.
Umusomyi w’Intabaza
Peace
One Response to (Kinyarwanda) SINZIGERA NEMERA KO INKOTANYI ARI NTAGATIFU –SINZIGERA NEMERA KO IZINA RY’ABICANYI RIMWE RISA ARI INTERAHAMWE.
-
Imvugo yo gufata abicanyi b’inkotanyi bose ukabita interahamwe ngo ni uko bica cyangwa se ngo ni uko ari abatindi b’abagome ni imvugo igamije gusisibiranya amateka, yaduwe na Fpr ibifashijwemo na Amerika na UK igamije kumvikanisha ko Interehamwe ari bo babi naho inkotanyi ari abamalayika.
Ikindi gituma iyo mvugo y’ikinyoma ikomeza kwamamara ni ukubera ko nyine Fpr ikiri ku butegetsi, ikaba yaragumishijeho izina inkotanyi ku barwanashyaka bayo ndetse no ku ishyaka ubwaryo, bityo rero rigakomezwa kugaragazwa nk’izina risanzwe ryiza ari nako izina interahamwe ryo rikomeza gukabirizwa no guhimbirwa kugeza na n’ubu. Bityo umuntu wese cyane cyane abatutsi ushatse kugaragaza ko umuntu runaka w’inkotanyi, cyangwa inkotanyi muri rusange ari abagome b’indengakamere akagwa mu mutego wo gukoresha iyo propaganda y’ikinyoma amugereranya n’interahamwe kugira ngo yumvikanishe ko uwo muntu ari igikoko.
Nyamara ariko twese uko tubizi, izina inkotanyi kuva FPR yatera mu 1990 ryamye risobanura abantu b’abicanyi bitavugwa, abashinyaguzi batababarira, abatindi barangwa n’umuranduranzuzi utarigeze ubaho. Ku buryo mu gace kaberagamo imirwano cyangwa akakegereye, abaturage bapfaga kumva ngo inkotanyi ziraje , cyangwa ngo zigeze mu gace aka n’aka bagahinda umushyitsi bagakiza amagara yabo, bakayabangira ingata zitaranahahinguka kuko babaga bariyumviye ndetse baraniboneye ubugome bwazo.
Abantu rero bakoresha iyo mvugo bita inkotanyi interahamwe mu rwego rwo kugaragaza ko ari mbi, baba bagwa mu mutego wa propaganda y’ikinyoma ya FPR babizi cyangwa batabizi kuko bihita byerekana ko inkotanyi atari mbi nagato ko ndetse n’imbi muri zo igomba kugereranywa n’interahamwe kugira ngo bumvikanishe ububi bwayo kandi ibyo ntaho bihuriye. Kuko twese tuzi neza ko ubugome inkotanyi zakoreraga abahutu nabwo buri mu byasembuye inyinshi mu nterahamwe (dore ko inkotanyi nazo zari zarazinjiriye kuva kera)igihe zakoraga amarorerwa mu 1994.
Byumvikane rero Inkotanyi zamye ari abicanyi, zikurira mu bwicanyi, zizarinda zipfa zikiri abicanyi. Nta kindi kigereranyo rero zigomba kugererarwanywa na cyo kugira humvikanishwe neza ko ari mbi.Never! ZIGOMBA KWITWA INKOTANYI kuko iryo niryo zina ryazo nyaryo risobanura neza icyo ziricyo: ABICANYI, ABAGOME, ABATINDI, ABAROZI, ABASHINYAGUZI etc…


text:
INGENDANYI Y’IHURIRO RY’INGO MURI PAROISSE NYINAWIMANA
2011
Bavandimwe ,
Nongeye kubandikira mbifuriza umugisha mu ngo zanyu. Uyu mwaka nanone Paroisse yacu yongeye gushyira imbaraga mu iyogezabutumwa mu ngo. Twabonye byishi bigaragaza ko umuryango muri iyi paruwasi wahungabanyijwe n’ibibazo byinshi . Umwaka ushize wose twazirikanye agaciro k’ijambo. Twasanze ari intwaro ikoreshwa mu kubaka cyangwa mu gusenya ingo.Kubana na yo bisaba kwigengesera « Yak.3,6 » Ubwo Jambo yigize umuntu , nakomeze kudutoza kuvuga ijambo rimwe gusa maze abo mu muryango wacu bakire ibikomere byose. Uyu mwaka tuzatera intambwe tugana imbere . Insanganyamatsiko ni « NITWIYAKE RERO IBIKORWA BY’UMWIJIMA , MAZE TWAMBARE INTWARO Z’URUMURI ». Rm13,12b
Tureke kuba mu mwijima.
Bavandimwe , dusuzumane ubushishozi ibibera mu ngo zacu. Yezu yatwubakiye ingo agira ngo tumurike mu mpinga z’imisozi dutuyemo, maze urumuri rwacu ruboneshereze izindi ngo. None se ko muri iki gihe hari ibikorwa by’umwijima abakristu bashobora kubana na byo bibwira ko ari byo bizima, bigezweho cyangwa biriho byonyine, urugo rwacu rwo ruhagaze rute? Abashakanye nibongere bazirikane ku mpanuro za Paulo intumwa mu ri izi nzandiko ze : Eph 6,10; Rm8,5-10; Ga 5, 22.Iyi noveni izadufashe gusubira munzira iberanye n’umuhamagaro wacu. Ibikorwa by’umwijima bisenya urukundo rw’abashakanye, bityo iminsi yabo bombi ikagenda irushaho kuba umwaku.Twegerane Nyagasani ukwicisha bugufi amurikire imitima yacu tubone ibitunganye, ibikwiye kubahwa, ibinogeye UMUREMYI WACU, maze koko ikibi tugihunge, icyiza tucyihambireho.
N.B
1. Iri sengesho ry’iminsi 9 mushobora kurikora nibura inshuro 2 muri aya mezi atatu. Uretse aya magambo mwateguriwe, mushobora gusozesha amasengesho ya mu gitondo cyangwa aya nimugoroba bitewe n’igihe mwahisemo . Reba agatabo ku mukristu.
2. By’umwihariko ndabasaba gukora iri sengesho mwitegura umunsi mukuru wa Mutagatifu Valentin wizihizwa n’abakundana ku itariki ya 14 Gashyantare.
Bikira Mariya umutima w’urugo rutagatifu rw’i Nazareti adusabire.
A. J.M.Vianney DUSHIMIYIMANA
Umunsi wa mbere: « Nitwiyake rero ibikorwa by’umwijima, maze twambare intwaro z’urumuri? » Rm 13,12
Umugambi : Kugirana ikiganiro cy’isaha mwenyine muzirikanire hamwe Eph 6,10.
Isengesho : Isengesho ryo Kwicuza ibyaha + Bikira Mariya Nyirimpuhwe + Hubahwe Imana Data.
Umunsi wa kabiri: «Niba mufite igiti cyiza n’imbuto zacyo zizaba nziza. »Mt 12, 33
Ibyiza byakomotse ku mubano wanyu ni byinshi : Abana, imitungo, inshuti...Muri ibyo byose se hari ibigaragaramo ubufatanye kurusha ibindi ? Ni ibihe ? Impamvu ni izihe ? Ibibahesha ishema ni ibihe ? Ibibatera ipfunwe ni ibihe ?
Umugambi ; Kubwirana ibintu 3 byiza wagezeho kubera ko washakanye na …..
Indirimbo : Ni muze twese dushimire Imana Rugira twese dukesha ubugingo X .
Umunsi wa gatatu: « Ntimukareke inabi ibaganza , ahubwo inabi muyiganjishe ineza » Rm 12, 3-21.
Mumaze kubona ko buri wese yifitemo ubushobozi bwo kwishima no kurakara ? Yego cg Oya.
Buri wese navuge nibura inshuro 2 yabonye mugenzi we yishimye n’inshuro 2 yamubonye yarakaye .
Umugambi : Kubwirana ibintu 3 bimbabaza na 3 binshimisha . Guhitamo ….
Gusubira mu magambo y’isakaramentu ry’ugushyingirwa.
Umunsi wa kane: Gusabira abasaserdoti
‘’Umuherezagitambo mukuru wese atorwa mu bantu, agashyirirwaho gufasha abantu mu mugambi wabo »Hb5,1
Umwanya w’umusaserdodi mu buzima bwawe ungana iki ? Wumva hari icyo isakaramentu ry’ubusaserdoti hari icyo rirusha ayandi ?
ISENGESHO RYO GUSABIRA ABAPADIRI
Umunsi wa gatanu: Byose mbifitiye uburenganzira, ariko byose siko bintera inkunga. I Kor 7,1
Abana banyu cyane cyane urubyiruko murugira izihenama kubijyanye no kuboneza imyitwarire imbere y’indwara z’ibyorezo?
Umugambi : Umwana wawe agusabye ifi wamuha inzoka ? Agusabye inzoka se yo wayimuha ?
Muhe abana akanya bababwire amakosa mukora atabashimisha.
Indirimbo : Ndi uwawe Nyagasani Yezu…..Ha ababyeyi kukurerera neza, ha n’abana gukurana urukundo.
Umunsi wa gatandatu: Naho wawundi wasigaye wenyine, yishyira mu maboko y’Imana, akibanda kubyo gusenga, no kuzirikana iby’Imana ijoro n’umunsi. 1Tm5, 3-8.
1. Ese ko kubura uwo mwashakanye bibaho kandi ko bishoboka ubaye ho ute imbere y’iri banga ry’ubuzima ?
2. Ese kubura uwo mwashakanye ni imtandaro yo kwanga Imana ?
3. Tubanira dute impfubyi n’abapfakazi ?.
Umunsi wa karindwi: “Koko rero abagengwa n’umubiri bita k’uby’umubiri , naho abagengwa na Roho bo bita ku bya Roho ” Rm8,5
Igihe cyanyu mugikoresha mute ? Isaha yo gusenga yanyu ni saa ngahe ?
Isengesho : Nemereye Imbere y’Imana ishobora byose.
Umunsi wa Munani: “ Urumuri rwanyu niruboneshereze mu mwijima , maze ababareba bakurizeho gusingiza so uri mu Iijuru”
Ingo duturanye zitwara neza ni izihe.?Ziturusha iki ? Twebwe tubibuzwa n’iki? Ese guhinduka abanyamahoro iwacu byashoboka?Ubukristu bwadufasha bute muri iyo nzira ?
INDIRIMBO
Rumuri rutazima, Mahoro atuyobora, mugisha udakama ndagushimira.
1. Iyo ndebye uko usa , nkabibasha umwanya , ni bwo untwara wese nkasa uko usa Bwiza.
2.Iyo utashye iwanjye iruhuko utanga ni ryo rimpa kumva urukundo unkunda
3.Icyo ndicyo cyose nkigabirwa nawe
Ibyo ntunze byose ni wowe mbikesha.
4.Aho ngenda nabi hakosore mwami, maze intambwe zanjye zigere aho ushaka
5.Mahoro aturinda , urabane natwe
maze iteka ryose dutone bikwiye
6.Mugisha udatuba , urature iwacu maze ituze ryawe rihorane natwe.
7.Kuri kwadukunze komeza uturinde . Nzira itaha aheza nzaza iwawe nture.
Umugambi : Gucana bougie buri wese mu rugo agasubira mu maseerano ya batisimu.
Isengesho : Ndemera Imana Data.
Umunsi wa cyenda: “Ahubwo umwe abere undi umugaragu mugirirana urukundo ”Ga 5,13
Ni ibihe bintu 3 wabonanye uwo mwashakanye bikwereka ko atagushatse kubera irari ry’umubiri, iry’ibintu...
Umugambi : Kuzirikanira hamwe IKor13.
Indirimbo : Hahirwa abashakanye bakunda Imana , kandi nabo bagakundana.
Umwanzuro : “Kristu natavugwa mu rugo rwanyu isi yose ntizamumenya.”Papa J.P.II
“Abashakanye nibagire umwanya wo kwiherera , abashumba babo babaherekeze , kugirango uwo muhamagaro ukomere” Papa Benedigito XVI


text:
Komeza ibyo wahawe Pasitori Gatanazi Justin
INTEGO : KOMEZA IBYO WAHAWE
Ibyahishuwe 3:11,2-3 11 Ndaza vuba, komeza ibyo ufite hatagira ugutwara ikamba ryawe.’ 2 Jya uba maso ukomeze ibisigaye bigiye gupfa, kuko nabonye ko ari nta mirimo mwakoze itunganye rwose imbere y’Imana yanjye. 3 Nuko ibuka ibyo wākiriye n’ibyo wumvise, ubyitondere kandi wihane. Ariko rero nutaba maso nzaza nk’umujura, nawe ntuzamenya igihe nzagutungurira.
Mat.25:14, 19 14."Bizaba nk’iby’umuntu wari ugiye kuzindukira mu kindi gihugu, ahamagara abagaragu be abasigira ibintu bye, 19."Maze iminsi myinshi ishize, shebuja w’abo bagaragu araza, abarana na bo umubare w’ibyo yabasigiye.
Hari ibyo Imana yahaye umuntu, ariko Satani n’abadayimoni bahora bashaka kubitunyaga. Kandi n’ubu hari ibimaze kwangirika byinshi, ariko ijwi ry’Imana riratubwira ngo nidukomeze n’ibyo dufite kuko nabyo bigenzwa ngo binyagwe. Ikigambiriwe ni ukutubuza ikamba ryambikwa abanesheje. Yesu azaza nk’umujura, ntawe uzabimenya.
Imana isanga Yohana imutegeka kwandikira amatorero. Ageze ku itorero ry’i Filadelfiya, Imana irabibwira ko ariyo ikinga ntihagire ukingura, yakingura ntihagire ukinga kandi ari Uwera ! (Amasezerano yose uko Imana iyatanga, yakomejwe n’amaraso... isi niba izavaho, ijuru rikavaho, uwizera azabona amasezerano ye... No 15 Indirimbo z’Agakiza)... nyamara abantu bibagiwe izi mbaraga z’Imana, bibereye mu bitotsi ; ntibakinamenya imigambi y’Imana.
Iri torero, bashimwe kwitondera ijambo ry’Imana no kwihangana mu bigeragezo ntibihakane izina rya Yesu. Kubw’ibyo, Imana isezeranya ko ikinguye urugi imbere yabo kandi ntawe uzarukinga. Nyamara ubu hariho ababona byanze bakemera kwangirisha imibiri yabo ngo baronke ibyo mu isi ! Ikindi yabasezeranije, ni ko abayuda bishushanya izabazana imbere yabo bapfukamye. Hari igihe Imana ijya yemeza abantu ko yagukunze !
Umuntu akwiye gukomeza iby’igiciro, kandi akabikomeza kuko hari izindi mbaraga zibishaka ukaba wabibura. Abantu b’umumaro (VIP), bararindwa, ndetse n’amafaranga ararindwa kuko ari ay’igiciro. Hari ibyo twahawe tuzabona mu bugingo bw’iteka, ariko hari n’ibyo twakiriye mu buzima bw’aha.
* Ni ibiki Imana yaduhaye dukwiriye kurinda?
1. Igihe
Iyi ni impano Imana yaduhaye. Ninde wavuganye n’Imana mbere yo kuvuka ngo imubesheho, ngo ahitemo aho azavukira n’icyo azaba cyo ? Umubwiriza 3:2 [buri cyose gifite igihe cyacyo, hariho igihe cyo kuvuka n’icyo gupfa]. Burya uwavutse afite n’igihe cyagenwe cyo gupfa, ariko biranashoboka ko umuntu yakwibwa agapfa mbere y’igihe cyari kigenwe. Niko Samusoni byamugendekeye kubera Delila, apfa nabi akiri mutoya.Iyo ukoze neza wongererwa iminsi yo kubaho e.g. Lazaro na dorcas tabita. "Imirimo ajya ampa ninyirangiza, azampamagara angeze mu ijuru...", birakwiye ko utunganya imirimo yakuremeye muri Kristo Yesu mu gihe cyawe. Ujye wibuka Umuremyi wawe utaragera aho gusubira iwanyu h’iteka. Yakobo 4:13-17 yagereranije abantu n’igihu kiza gato kikongera kikagenda,natwe tujye tuzirikana ko tubaho igihe gito. Zaburi 144:4 igereranya iminsi y’ umuntunk’igicucu gishira.ku bw’izo mpamvu dusabe Imana itwigishe kubara iminsi yacu,ducunguza uburyo umwete.
2. Ubushobozi
Ubushobozi kandi twabwita Italanto. Italanto cyari igipimo cy’uburemere, kiza kuba urugero rw’agaciro k’ubutunzi. Ariko italanto igasobanurwa kandi nk’ibintu karemano, bitigwa mu ishuri, umuntu ashoboye gukora. Hari ibyo Imana yaduhaye ngo tuyikoreshereze nk’impano, nabyo ni Italanto. Ubu bushobozi Imana yahaye umuntu, bwaba ari karemano, bwaba ari ubwo yakiriye kubw’Umwuka Wera, izabimubaza uko yabikoresheje. Ugukoresha Italanto twahawe niko kwera imbuto. Ubushobozi buri mu muntu bubasha kumubeshaho akabona ibihembo, ni byiza. Umuririmbyi ukorera Korali ahembwa, si bibi, ariko arabazwa ni ryari akora akorera Korali, ni ryari akora akorera Imana ? Ibyo Imana yaduhaye nk’italanto tujye tubikoresha dushaka ibihembo byo mu isi ariko dushake umwanya tubikoreshe mu kwagura ubwami bw’Imana. Hazabaho igihe cyo kuzabarana na yesu. Itorero ry’i Makedonia, batangaga batarebye ubushobozi bwabo buke. (2Korint.8:1-5 )
3. ubutunzi
Ubutunzi twabuhawe n’Imana kuko yabishatse.tuzabubazwa n’Imana tubukoreshe neza. Uwahawe byinshi azabazwa byinshi n’uwahawe bike azabazwa bike. Dukoresha ubutunzi mu kudutunga,mu kwishyura imisoro n’ibindi ,ariko twibuke ko hari igice kigomba kuba mu buturo bw’Imana.
Abanyamakedoniya batangaga birenze ubushobozi bwabo kukobabanje kwiha umwami yesu. Kwiha yesu ni ukumukingurira umutima akaza muri wowe,icya kabiri ni ukwemera kuyoborwa na yesu ubutitsa.
Dukwiriye kwiha Umwami Yesu, tukajya tumwumvira, akatuyobora ngo tubashe gukoresha neza igihe ; ubushobozi n’ubutunzi Imana yaduhaye. Ntitwabibasha ubwacu, kereka Kristo natugiraho ububasha.
Niba hari aho tutakoresheje neza igihe cyacu,impano karemano n’ubutunzi twahawe dusabe imbabazi kandi twinginge Imana idushoboze kurinda neza ibyo twahawe. Amen !


text:
ISOMO RYA MBERE
Igitabo cy’Ibyakozwe n’Intumwa (Intu 15, 1-6)
Muri iyo minsi, 1abantu bamwe bavuye muri Yudeya, baza bigisha abavandimwe bo muri Antiyokiya bati « Niba mutigenyesheje uko Musa yabitegetse, ntimushobora gukizwa. » 2Nuko havuka amakimbirane n’impaka zikomeye kuri Pawulo na Barinaba bavuguruza abo bantu ; ni ko kwemeza ko Pawulo na Barinaba hamwe n’abandi muri bo, bajya i Yeruzalemu kureba lntumwa n’abakuru b’ikoraniro, bakabagisha inama kuri icyo kibazo. 3Nuko Kiliziya ya Antiyokiya ibafasha ku byo bakeneye mu rugendo, banyura muri Fenisiya na Samariya babatekerereza iby’uguhinduka kw’abanyamahanga, maze iyo nkuru itera abavandimwe bose ibyishimo byinshi. 4Bageze i Yeruzalemu, Kiliziya y’aho irabakira hamwe n’Intumwa n’abakuru b’ikoraniro, hanyuma babatekerereza ibyo Imana yakoranye na bo byose. 5Ariko bamwe mu bemeye bo mu gatsiko k’Abafarizayi batera hejuru bati « Ni ngombwa ko abo banyamahanga bagenywa, kandi bagategekwa kubahiriza Amategeko ya Musa. » 6Intumwa n’abakuru b’ikoraniro bateranira hamwe, kugira ngo basuzume icyo kibazo.
ZABURI (Zab 122 (121),1-2, 3-4b, 4c-5)
Inyik/ Tuzajya mu Ngoro y’Imana twishimye!
Mbega ibyishimo nagize igihe bambwiye,
bati « Ngwino tujye mu Ngoro y’Uhoraho !»
None urugendo rwacu rutugejeje
ku marembo yawe, Yeruzalemu !
Yeruzalemu, uri umurwa wubatse neza,
umugi ucinyiye cyane.
Aho ni ho imiryango ya Israheli,
Imiryango y’Uhoraho iza mu mutambagiro.
Aho ni ho Israheli iza gusingiza Uhoraho uko yabitegetswe ;
ni ho hari intebe y’ukomoka kuri Dawudi,
intebe yicaraho igihe aca imanza.
IBANGONDIRIMBO RIBANZIRIZA IVANJILI (Rom 7, 4)
Alleluya Alleluya.
Turi aba Kristu wazutse mu bapfuye, kugira ngo turumbukire
Imana imbuto.
Alleluya.
IVANJILI
+ Yohani (Yh 15, 1-8)
Muri icyo gihe, Yezu agiye kuva kuri iyi si ngo asange Se, abwira abigishwa be ati 1« Ndi umuzabibu w’ukuri, naho Data akaba umuhinzi. 2Ishami ryose riterera imbuto muri jye, araritema ; naho ishami ryera imbuto, araryicira, agira ngo rirusheho kwera imbuto. 3Mwe murakeye kubera ijambo nababwiye. 4Nimube rero muri jyewe, nanjye mbe muri mwe. Uko ishami ridashobora kwera imbuto ku bwaryo ritari ku muzabibu, namwe ni ko mutakwera mutandimo. 5Jye ndi umuzabibu, mwe mukaba amashami. Uba rero muri jye, nanjye nkaba muri we, yera imbuto nyinshi ; koko tutari kumwe nta cyo mwashobora. 6Utaba muri jye, azajugunywa nk’ishami ritera maze yumagane, kandi bene ayo mashami barayasakuma, bakayajugunya mu muriro agashya. 7Nimumbamo n’amagambo yanjye akababamo, muzasabe icyo muzashaka cyose muzagihabwa. 8Igihesha Data ikuzo ni uko mwakwera imbuto nyinshi, mukaba n’abigishwa banjye. »


text:
Shay Mitchell, umukinnyii wa filime ukomeye cyane i Hollywood yasuye u Rwanda aho yari yaje muri gahunda z’akazi ke k’ubunyamideli maze aboneraho no gusura ibyiza birutatse.
Nk’uko yabigaragaje abicishije ku rubuga rwe rwa Instagram Shay Mitchell yishimiye cyane ibihe yagiriye mu Rwanda aho yasuye parike y’Ibirunga ndetse n’iy’ Akagera maze yishimira cyane inyamaswa nziza cyane yabonye ahamya ko zinjiye mu rwibutso rwe rw’ibihe byose.
Ku ifoto y’ingagi zo mu birunga yashyize kuri Instagram yayanditseho ati “Ibihe bituma umuntu ashobora guhera umwuka (breathtaking moments) ni bike cyane kandi ntibikunze kuboneka. Ariko iki gihe cyo ntabwo nzigera ncyibagirwa.
Nyuma y’akazi yakoreraga mu Rwanda ko kwifoza amafoto y’ikinyamakuru ‘Modeliste Magazine’, Emily Fields yakomereje muri Afurika y’Epfo.
Andi mafoto ya Shay Mitchell
izubarirashe@gmail.com


text:
1. Isomo rya mbere ryo ku Cyumweru cya IX Gisanzwe, rihamagarira Israheli kongera kugarurira urukundo n’umutima Imana, kugira ngo amagambo yayo uwo muryango wumvise uzabashe kuyabika muri wo, mu mitima wayo. Imana irabwira umuryango wayo iti “ayo magambo yanjye,muyagire ikimenyetso kidasibangana mu biganza byanyu, muyatamirize mu ruhanga hagati y’amaso yanyu”.
Iki gitabo cy’Ivugururamategeko kitugaragariza ko nubwo ibiganza bya muntu bidafashe kandi bikaba byuzuye intege nke, nyamara bibumbatiye urufunguzo rw’umukiro cyangwa rw’umuvumo. Umuntu afite ububasha bwo kwemera ugushaka kw’Imana kimwe n’uko ashobora kunangira umutima maze agaca ukubiri n’amategeko n’ugushaka kwayo. Imana ntiduhinduza imbaraga, Imana iziko mu rukundo hatabamo agahato. Niyo mpamvu ibwira umuryango wayo iti: “Dore uyu munsi mbashyize imbere umugisha n’umuvumo. Umugisha muzawubona nimwumvira amategeko y’Uhoraho Imana yanyu mbagejejeho none; umuvumo muzawugira nimutumvira amategeko y’Uhoraho Imana yanyu, mugateshuka inzira mbabwirije none ngo mwikurikirire izindi mana mutari muzi”. Kureka tukayoborwa n’amateka n’amatangazo by’Imana, ni isoko y’umugisha, ni isoko y’amahoro n’ubutungane. Gushyira Imana imbere muri byose, nibyo bituma dushobora no guhangana n’ikibi, duharanira ubutungane nk’uko Pawulo Intumwa abitubwira: “ubutungane bw’Imana butangwa no kwemera Yezu Kristu, bukaba bugenewe abemera bose nta vangura.”
2. Imana rero irahamagarira Israheli umuryango wayo kubaka k’urutare, ikirinda kujarajara no kujandajanda ijya mu mana zindi zitazwi kandi zidashobora no gukiza. Kumenya guhitamo no kwigiramo umurongo,tudakuruwe n’ibihita bishashagirana kandi wenda bihishe muri byo kwangiza ubuzima no kudusiga turi ibisenzegeri, nibyo Yezu agarukaho mu Ivanjili agira ati: “Umbwira wese ngo ‘Nyagasani, Nyagasani’, si we uzinjira mu Ngoma y’ijuru, ahubwo ni ukora ibyo Data uri mu ijuru ashaka”. Kubana no gukunda Yezu, si ukurushanwa kubivuga ahubwo ni ukuba umwe na We maze akaba ari We utuvugiramo. Akarimi keza kamara umunsi ariko iyo kadashingiye ku kwemera guhamye ibyo tuvugisha umunwa, tugera aho tukimena inda, abantu bakavumbura ko turi ababeshyi n’abanyamanyanga kuko ikinyoma kidahabwa intebe kabiri. Yezu rero arifuza ko twamubwira ngo “Nyagasani” ariko twabanje kuzirikana icyo bishatse kuvuga mu buzima bwacu n’icyo bigomba guhindura mu mibereho yacu. Kugira amagambo asobanutse ariko anasobanura uwo twemeye uturimo tutabeshya, nibyo Yezu atwifuzaho.
3. Yezu arongera ati: “umuntu wese wumva ayo magambo maze kuvuga kandi akayakurikiza, ameze nk’umuntu w’umunyabwenge wubatse inzu ye ku rutare. Imvura yaraguye, imivu iratemba, imiyaga irahuha, bikoranira kuri ya nzu ariko ntiyatemba”.
Ubukristu bwacu ntibukwiye kuba bwa bundi buririmba gusa “ndi umukristu ndi uwa Yezu nk’uko nasezeranye mbatizwa”. Ubukristu bwacu bugomba kubakwa k’urutare arirwo Yezu. Ubukristu bwacu ntitugomba kubwubaka ku bandi ngo tujye mu misa kubera ko abandi bagiyeyo, ngo dukore ibikorwa by’urukundo kubera ko tutabikoze abandi batureba ikijisho. Kubaka ubukristu kuri Kristu we Rutare rwacu, biduha kwigenga, icyo dukoze cyose tukagikora tugamije gukora icyiza kimwubahisha kandi kivuye mu mutima wizera kandi wemera imbuto y’urukundo Yezu yaje gutera mu bantu. Umusingi (Fondation) w’ubuzima bwacu ugomba kugira aho ufata kandi ugakomera. Nimbwubakira k’umusingi w’ibyondo bijyanye n’ikinyoma no kudashishoza, sinzatangazwe no kwibona mu byohe n’ibyomanzi. Nimbwubakira k’umusingi w’irari, ukwikuza, kutubaha abandi no gushyira imbere ibintu gusa, sinzatangazwe nuko igihe kizagera nakwibona nkiyoberwa, nkabona ndi uwo gusabirwa wenda ntanagifite unsabira. Nyamara ninubaka ubuzima bwanjye kuri Kristu, nkabwubaka mu kuri no guharanira ko mugenzi wanjye yahabwa icyubahiro kuko ari ishusho y’Imana indi imbere, kabone n’aho nanyura mumukoki ucuze umwijima, kabone n’aho ibyago byambuza amahoro umusubizo, umunsi umwe Nyagasani azanyegera maze ampumurize ambwira ari: “nuko nuko mugaragu mwiza, wabaye indahemuka mubyoroheje none ngwino iruhande rwanjye”.


text:
Ruhango: Abafatanyabikorwa barasabwa gukora igenamigambi rinogeye abaturage
Mu nama nyunguranabitekerezo yahuje bamwe mu bakozi b’akarere ka Ruhango tariki ya 21/07/2015, n’imiryango mpuzamahanga 21 itegamiye kuri leta ikorera muri aka karere, Twagirimana More...
Nyamagabe: Abaturage barishimira ko bagira uruhare mu kureba aho iterambere ry’igihugu cyabo rigeze
Abaturage barishimira ko basigaye bagira uruhare mu mihigo, bareba aho iterambere ry’igihugu cyo rigeze, nk’iyo bamurikiwe imihigo y’uduce batuyemo bakibonera ibyo bahize ko byagezweho. Kuri More...
Ngororero : Ngo igenamigambi ridateguwe neza ngo niryo rituma bimwe mu bikorwa bitagera ku ntego
Ahantu nyaburanga ku mukore wa rwabugiri naho haradindiye Bamwe mu baturage bo mu karere ka Ngororero bavuga ko kuba hari ibikorwa cyane cyane ibikorwaremezo byubakwa n’akarere bigatwara akayabo ariko ntibigere More...


text:
Kubona abantu bakundana bahagarika urukundo ni ibintu bibaho.cyera kabaye nka nyuma y’amezi n’amezi cg iminsi myinshi ukabona umwe muri bo agerageje kugaruka ari nabwo umwe atangira kwibaza icyatumye bashwana kandi mbere barakundanaga,akibaza impamvu yatumye barekana ndetse bakemera guhagarika urukundo nuwo bakundanaga kandi atarabyifuzaga.
Impamvu nyinshi zitandukanye zituma uwo mwahoze mukundana agaruka ariko bikaba ingenzi kumva neza ko, nubwo urukundo buri gihe ari ukuri no kwizera ,bishoboka ko atarirwo rutumye agaruka ahubwo hari ikindi kibyihishe inyuma gishobora kuba kiza cg kibi.
Aha hari Impamvu 6 zituma abo mwahoze mukundana bakomeza kugaruka.
1.Gukunda imibonano mpuza bitsina cyane.
Abarenga kimwe cya kabiri cy’abantu bagaruka gukundana nabo bakundanaga, bakuruwe no kwikundira imibonano mpuza bitsina ku rwego rwo hejuru.iyo bibutse uburyo abakunzi babo ukuntu bari beza mu gitanda cg uburyo bahoraga babacyemurira ibyifuzo byabo bijyanye no guhuza ibitsina igihe cyose babishatse,bityo bagahita bagaruka bihuta bizeye ko ibintu bizajya bigenda neza nkuko byahoze.icyo mwamenya nuko ikiba kibagaruye Atari urukundo ahubwo ni ukuba imbata y’imibonano mpuza bitsina.
2. Ishyari riteye ubwoba
Hari abantu bagira ishyari rikabije kuburyo badashobora kukubona uri kumwe n’undi muntu nubwo muba mwarashwanye bwose .bityo bakagaruka ndetse bakagerageza kukwigarurira ukaba utabava mu nzara. Aha itonde kuko si urukundo ahubwo ni icyavuye mu kukubonana n’abandi muntu cg umukunzi mushya.
Nanone hariho igihe abo mwakundanaga bagaruka kugirango basenye ibyo umaze kugeraho,nk’igihe babonye wishimanye nuwo mukundana, kuri bo iyo batishimye nawe ntibashaka ko wishima.
3.Ubwigunge
Bivugwa ko ubwigunge butuma abantu bagera aho batifuzaga kuba.abo mwakundanaga bashobora kugaruka bitewe nuko bari bonyine kandi bacyeneye uwo bagendana cg baganira .birumvikana ko utaba ugiye kuba uwo gutemberana ahubwo bakumva wagaruka nanone mubuzima bwabo mukongera gukundana.
4.Kurya umutugo wawe.
Muba mwarashwanye bakagusiga wenyine maze ukaba warabaye umuherwe wifashije kubijyanye n’amafaranga,hanyuma bitunguranye bakaza bitwaje urukundo ndetse bagashaka kugaruka mu buzima bwawe.Urukundo ntacyo rukora ku kugaruka kwabo ahubwo nukuza kunyunyuza ibyiza ugezeho ndetse ni ngufu wakoresheje ngo ubigereho.si abagabo bahura nicyo kibazo gusa kuko hari na bagore bahura nacyo.
5.Kudafata umwanzuro (guhubuka)
Kudafata umwanzuro bibaho ku bantu kuko hari igihe baba batazi neza icyo bashaka mu buzima bwabo, bigatuma bisanga basubiranye nuwo bahoze bakunda kandi we atakibishaka cg yarabonye undi.
6.Baba bagarutse bya nyabyo.
Iyi mpamvu ntabwo ikunze kubaho kuko ibaho gacye cyane nka 30% mu gihe bigaragaye ko igice kimwe cy’ abatandukanye kitashakaga ubutane bityo bakongera gukundana.gusa ku rundi ruhande biragoye ko abashwanye bakongera gukundana kuko baba batagifitanye ibyiyumvo by’urukundo.
Inama nuko igihe bikubayeho ugomba gushishoza neza ukareba ko uko kugaruka kwabo mwakundanye mutagikundana atari nka ya mpyisi yiyambitse uruhu rw’intama rwera kuko baba baje ku kwangiririza ubuzima ndetse no kukubuza amahoro wari wifitiye bitewe n’inyugu zabo bwite Atari urukundo rubibateye.
Kurikira inkuru zishyushye, udushya, urwenya, amafoto atangaje, inkuru z’urukundo, ubujyanama n’ibindi bintu byagufasha mu buzima buzanzwe kuri Page yacu ya Facebook ujye ubigezwaho buri munsi. Uzajya unahasoma inkuru ndende z’urukundo, ijambo ry’Imana, n’ibindi byinshi… Ntucikwe, KANDA HANO!!!
Ushobora no kudukurikira kuri Instagram ukajya ubona amafoto n’amavidewo bisekeje utasanga ahandi, KANDA HANO ugere kuri paji yacu ya Instagram, ukande Follow ubundi twiryohereze.


text:
Mwaramutse nshuti mwese muteze amatwi radiyo Ijwi ry’Amerika yumvikanira I Washington DC mu Kirundi no mu Kinyarwanda. Uyu munsi turatumikira
Mutungirehe Leonidas utuye mu karere ka Gashora, umurenge wa Juru, intara ya Kigali; Nyirasoni Esther wari utuye mu cyahoze ari komine Nshili, segiteri Busanze, serire Munyangari na Nsanzumuhira Jean Baptiste bakunze kwita Musare akaba atuye mu karere ka Ntenyo, mu cyahoze cyitwa Mukingi, umurenge wa Muhororo, akagari ka Karenge, intara ya Gitarama, Matabaro Sylvestre utuye mu ntara ya Butare, akarere ka Nyamure, umurenge wa Nyamiyaga, akagari ka Rugese; Nyirabaligira Mariya utuye mu karere ka Nyarugene, umujyi wa Kigali na Umubyeyi Yozefa utuye I Cyarwa Cyimana, mu cyahoze ari komine Ngoma, intara ya Butare.
1. Duhereye ku butumwa bwa Mutungirehe Leonidas utuye mu karere ka Gashora, umurenge wa Juru, intara ya Kigali, aramenyesha mushiki we Nyirahibukimana Marie Solange baburaniye I Bunyakiri ho muri Congo-Brazzaville ko we yageze mu rugo amahoro. Mutungirehe arakomeza ubutumwa bwe amumenyesha ko yazanye n’ababyeyi be, mukuru we na murumuna we Yamboneye. Aboneyeho rero kumusaba ko niba akiriho yakoresha uko ashoboye akabamenyesha amakuru ye n’aho yaba aherereye muri iki gihe cyangwa akihutira gutahuka akimara kumva iri tangazo ngo kuko ubu mu Rwanda ari amahoro. Ngo ashobora kandi kwisunga imiryango y’abagiraneza ishinzwe gucyura impunzi nka HCR cyangwa umuryango mpuzamahanga wa Croix Rouge ikabimufashamo.
2. Dukurikijeho ubutumwa bwa Nyirasoni Esther wari utuye mu cyahoze ari komine Nshili, segiteri Busanze, serire Munyangari ararangisha umuhungu we Sefaranga ushobora kuba ari muri Congo-Kinshasa, mugace ka Masisi. Nyirasoni aramumenyesha ko we ubu yatahutse ari mumwe n’abana Mushimiyimana na Kubwimana. Nyirasoni arakomeza ubutumwa bwe amusaba ko yakwihutira gutahuka akimara kumva iri tangazo. Ngo n’undi mugiraneza wese waba yumvise iri tangazo amuzi yabimumenyesha. Nyirasoni ararangiza ubutumwa bwe amenyesha uwitwa Nahayo ko Sikobizahora w’I Masaka yatahutse avuye muri Congo-Brazzaville. Ngo nawe asabwe rero kwihutira gutahuka akimara kumva iri tangazo.
3. Tugeze ku butumwa bwa Nsanzumuhira Jean Baptiste bakunze kwita Musare akaba atuye mu karere ka Ntenyo, mu cyahoze cyitwa Mukingi, umurenge wa Muhororo, akagari ka Karenge, intara ya Gitarama, ararangisha umukecuru we witwa Nyirahabimana Marisiyana n’abana Niragire Belancila, Uwineza Tereziya, Ujyakuvuga Belina, Uwababyeyi Solange na Akimana Irena. Nsanzumuhira avuga ko aba bose bahoze I Masisi ho mu cyahoze cyitwa Zayire. Arabasaba rero ko bakwihutira gutahuka bakimara kumva iri tangazo ngo kuko ubu mu Rwanda ari amahoro. Ararangiza ubutumwa bwe asaba umugiraneza waba yumvise iri tangazo abazi kubibamenyesha.
4. Dukomereje rero ku butumwa bwa Matabaro Sylvestre utuye mu ntara ya Butare, akarere ka Nyamure, umurenge wa Nyamiyaga, akagari ka Rugese, aramenyesha umwana we witwa Nyirasikubwabo Belita ko ubutumwa bwe bwamugezeho. Mutabaro arakomeza amumenyesha ko abo mu rugo bose baraho kandi ko Ugirashebuja Siliveri n’umufasha we ndetse na nyirakuru Florida bose bamusaba kwihutira gutahuka akimara kumva iri tangazo ngo kuko ubu mu Rwanda ari amahoro.
5. Dukurikijeho ubutumwa bwa Nyirabaligira Mariya utuye mu karere ka Nyarugenge, umujyi wa Kigali ararangisha abana Dushimire Hilaire na Komera Gilbert. Abobana bakaba baraburiye I Masisi ho mu cyahoze cyitwa Zayire, mu mwaka w’1997. Nyirabarigira arakomeza abasaba ko niba bakiriho bakaba bumvise iri tangazo bakoresha uko bashoboye bakamumenyesha amakuru yabo n’aho baherereye muri iki gihe. Nyirabaligira aboneyeho no kubasaba ko bakwihutira gutahuka mu Rwanda ngo kuko ubu ari amahoro. Ngo bashobora kandi kumwandikira kuri aderesi zikurikira. Izo aderesi ni Nyirabarigira Mariya, B.P. 457 Kigali Rwanda cyangwa bakamuhamagara kuri nimero za telephone zikurikira 250 084 17575.
6. Tugeze ku butumwa bwa Umubyeyi Yozefa utuye I Cyarwa Cyimana, mu cyahoze ari komine Ngoma, intara ya Butare ararangisha umubyeyi we witwa Kankindi Mariya, murumuna we witwa Nimbalineza Jacqueline na musaza we witwa Muyoboke Celestin, bose bakaba baraburaniye mu cyahoze cyitwa Zayire muri 94. Ubu bashobora kuba baherereye ahitwa I Busurungi ho muri Masisi, mu cyahoze cyitwa Zayire. Umubyeyi Jozefa arakomeza ubutumwa bwe abasaba ko bakwihutira gutahuka bakimara kumva iri tangazo ngo kuko ubu mu Rwanda ari amahoro. Arabamenyesha kandi ko se Sibomana Joseph na murumuna we Gerardine Binguyeneza batahutse bakaba barageze mu Rwanda amahoro. Umubyeyi ararangiza asaba umugiraneza waba yumvise iri tangazo azi abo arangisha kubibamenyesha.
Twibutse abifuza kutwandikira ko aderesi zacu ari VOA Africa Division, Kirundi -Kinyarwanda Service, 330 Independence Avenue SW, Washington DC 20237, USA. Abashaka kutwandikira bakoresheje uburyo bwa internet aderesi ya e-mail yacu ni central-africa@voanews.com cyangwa radiyoyacu@voanews.com Fax yacu yo ni (202) 260-2579.
7. Dukomereje ku butumwa bwa Ugihagaze Anatole utuye mu kagari ka Rutabo, umurenge wa Burenga, akarere ka Kisaro, intara ya Byumba ararangisha umwana wa mukuru we witwa Charite Jean Marie Vianney n’umugore we witwa Nikuze ndetse n’bana babo. Ugihagaze avuga ko bahoze batuye mu nkambi y’impunzi I Bukavu ho muri Congo-Kinshasa y’ubu. Ugihagaze arakomeza abamenyesha ko Nibakoshe na Uwamaliya Jean d’Arc baraho kandi ko Nyirakuru yitwabye Imana ku ya 28 z’ukwa cuminakabiri, 2003. Ugihagaze aboneyeho kurangisha kandi Nshimiyimna Denys anamumenyesha ko Focas bari kumwe bataratatana ubu yatahutse. Ararangiza ubutumwa bwe amenyesha uwo Nshimiyimna ko bashiki be, ba nyinawabo na murumuna we Ntagwabira, bose baraho kandi bakaba bamutashya cyane banamwifuriza kwihutira gutahuka ngo kuko ubu mu Rwanda ari amahoro.
8. Dukulikijeho ubutumwa bwa Mbonankize Odeta utuye mu kagari ka Nyundo, umurenge wa Murambi, akarere ka Kisaro, intara ya Byumba ararangisha Habyalimana Leonard wahoze mu nkambi yo mu cyahoze cyitwa Zayire. Mbonankize arakomeza ubutumwa bwe amusaba ko niba akiriho akaba yumvise iri tangazo yakwihutira gutahuka ngo kuko ubu mu Rwanda ari amahoro. Mbonankize ararangiza ubutumwa bwe asaba umugiraneza wese waba yumvise iri tangazo azi uwo Habyalimana Leonard kubimumenyesha.
9. Uyu munsi tugiye gusozereza ku butumwa bwa Nyirashuli Yuliya utuye ku murenge wa Gasura, akagari ka Nyagahinga, umujyi wa Kibuye, intara ya Kibuye ararangisha Nyandwi Alphonse, Macumu Kidiyoni, Nyirangilimana Everiyana, Nyiramanyenzi Dancilla, Nsabimana Emmanuel, Nyirakanani Beliya na Nyilingango Louis. Nyirashuli arakomeza abasaba ko bakwihutira gutahuka bakimara kumva iri tangazo ngo kuko ibintu byabo birikwangirika. Ararangiza ubutumwa bwe asaba umugiraneza wese waba yumvise iri tangazo abazi kubibamenyesha.


text:
Imikorere mibi y’abagize akanama gashinzwe amasoko mu Karere ka Rubavu mu ntara y'iburengerazuba, yiganjemo kwishyura nabi ababa batsindiye amasoko, biri muri bimwe byagaragajwe
bituma ba rwiyemezamirimo muri aka karere batakitabira gupiganira amasoko aba
yatanzwe n’akarere.
Imikorere mibi y’abagize akanama gashinzwe amasoko mu Karere ka Rubavu mu ntara y'iburengerazuba, yiganjemo kwishyura nabi ababa batsindiye amasoko, biri muri bimwe byagaragajwe bituma ba rwiyemezamirimo muri aka karere batakitabira gupiganira amasoko aba yatanzwe n’akarere.
By Ubwanditsi | Views : 9828 | Kuya 10-11-2016 13:37
Mu Nama Njyanama idasanzwe y’Akarere ka Rubavu yari igamije kwemeza igishushanyo mbonera cy’aka karere, yateranye kuri uyu wa mbere tariki 10 Ukwakira 2016, hagaragajwe cyane ikibazo cy'imikorere mibi y'abagize akanama gashinzwe amasoko muri aka karere.Akarere ka Rubavu kavugwamo imikorere mibi
Iki kibazo cyagaragaye ubwo Akarere ka Rubavu katangaga isoko ryo kugura inka zo muri gahunda ya Girinka ariko bikarangira habuze uwapiganira iri soko.
Mabete Dieudonné uhagarariye urugaga rw’abikorera muri Rubavu, avuga ko amakuru akura muri ba rwiyemezamirimo atuma batitabira gupiganira amasoko atangwa n’aka karere, ari uko gafite amanota mabi mu bijyanye no kwishyura ba rwiyemezamirimo.
Mabete agira ati “ Ba Rwiyemezamirimo bo muri aka karere bavuga ko hari ikibazo cyo kubishyura nabi, amakuru ahari ni uko banga gupiganwa kubera gutinya kwishyurwa nabi, aho usanga akarere kabasiragiza.”
Perezida w’Inama Njyanama y’Akarere ka Rubavu, Dushimimana Lambert, yavuze ko iki kibazo bakimenyeye muri iyi nama, yongeraho ko kuba hatangwa isoko hakabura abaripiganira ari ibintu bisanzwe.Njyanama y'akarere ka Rubavu, bimwe mu bibazo ibimenyera mu nama
Dushimimana yagize ati “ Iki kibazo twacyumvise, twasabye Komite nyobozi kugikurikirana kuko ni amakuru Inama Njyanama yari ibonye, kuba umwanya wajya ku isoko ntihaboneke uwawupiganira byo ni ibintu bisanzwe cyane, hari igihe rwiyemezamirimo abona adafite ubushobozi, hari igihe abona atari yitegura, hari impamvu nyinshi cyane, ntabwo biba hano mu karere ka Rubavu gusa, ni ahantu hose.”
Mu Karere ka Rubavu hagiye hakunda kuvugwa ibibazo by’imitangire itanoze y’amasoko ya Leta aho hari ikibazo cy’isoko rya Gisenyi ryadindiye ndetse ubu Akarere na rwiyemezamirimo bari mu nkiko, aho rwiyemezamirimo agashinja kumuhagarikira ibikorwa mu buryo butanoze.Isoko rya Rubavu rituzura kubera imikorere mibi y'akarere
Muri aka karere kandi hagaragaramo n’ikibazo cya Ruswa nkuko byagaragajwe n’ubushakashatsi bwa Transparency International Rwanda kuri ruswa, bwo muri Nzeri uyu mwaka, bwashyize akarere ka Rubavu ku mwanya wa mbere mu kugaragaramo ruswa ku gipimo cya 22,7%.


text:
Hashize iminsi havugwa ibibazo bikomeye mu itorero ADEPR byatumye bamwe mu bakirisitu bataryiyumvamo. Kuri ubu Umuvugizi wungirije w’ itorero ADEPR Rev Karangwa John aratangaza ko itorero ayoboye rigiye kwinjira mu bihe by’ umwiherero udasanzwe ,uzahuza ingeri zitandukanye z’ abakristo b’ itorero rya Pentekote mu Rwanda hagamijwe kongera kugarura ubwiyunge n’umwuka mwiza mu itorero.
Hashize iminsi havugwa ibibazo bikomeye mu itorero ADEPR byatumye bamwe mu bakirisitu bataryiyumvamo. Kuri ubu Umuvugizi wungirije w’ itorero ADEPR Rev Karangwa John aratangaza ko itorero ayoboye rigiye kwinjira mu bihe by’ umwiherero udasanzwe ,uzahuza ingeri zitandukanye z’ abakristo b’ itorero rya Pentekote mu Rwanda hagamijwe kongera kugarura ubwiyunge n’umwuka mwiza mu itorero.
Uyu mwiherero uzahuza ingeri zitandukanye z’ abakristo b’ itorero rya Pentekote mu Rwanda ( ADEPR ) mu rwego rwo kugarura imitima y’ abakrito yataraye kubw’ ibibazo byagaragaye muri iri torero .
- Rev Karangwa John umuvugizi w’itorero ADEPR wungirije
Ubwo yaganiraga n’itangazamakuru, Umuvugizi wungirije Rev Karangwa John w’ itorero ry’ abapentekote mu Rwanda yavuze ko nka komite nshya ,bagiye kureba uko bahuriza hamwe abakrisito mu ngeri zitandukanye ku buryo buri mu kirisitu azaba ahagarariwe noneho bagakora igikorwa cyo gusasa inzobe buri wese akavuga icyamubangamiye ndetse n’uko cyakosoka ,ibi ngo bikazafasha itorero kuko bizatuma abakirisito bongera kuryibonamo bakumva ko ari iryabo .
Ibi kandi ngo bizatuma na bamwe mu bari bararivuyemo bitewe ngo n’ibyo bitaga imiyoborere mibi bashobora kugaruka.
Abajijwe ibindi bikorwa bahugiyemo yavuzeko muri iyi minsi icyibaraje ishinga ari ukwegera abakirisitu babo bakabereka ko ari bamwe kuko ngo umuyobozi mwiza yegera abo ayobora bakajya inama .
Ku kibazo cy’abayobozi bari muri gereza bashinjwa kuba barakoresheje nabi umutungo w’irorero;yavuzeko ubutabera buhari ngo bugaragaze ukuri ko we nta byinshi yabivugaho.Yongeyeho ko hari igenzura (audit)riri gukorwa ngo hagaragazwe ukuri nyako.
Iterero ADEPR ni itorero rimaze kuba ubukombe kuko ubu ribarizwamo abakirisitu bagera kuri miliyoni ebyiri(2,000,000).Rikaba ryaravuzwemo ibibazo byinshi bitandukanye birimo nko gushyira imbere amafaranga kuruta agakiza aho ibintu byose byari byahindutse business ,gufata ibyemezo hatagishijwe inama abakirisitu kandi aribo ba nyiraryo,….ibi bikaba byaratumye hahindurwa komite nyobozi hagashyirwaho indi nshya mu rwego rwo kureba ko iri to rero ryazanzamuka.
Nkindi Alpha
Ibitekerezo
dusenge dushikamye kandi dukiranuke Amen Kanda hano umusubize
itorero nimumutimawawe kuko byarahindutse abiyitako bakijijwe niboberindibu tuberemaso ubugingobwacu nkahobaturyatureba ESE wikokorentugurumwendangurigukorumuro nibarangizangongimishyikirano twarabamenye iyonimitwe yokugumyakuducamaboko mufitibibazomumitimayanyu ;amatiku ,kurobanurakubutoni kwicamibice ntimukaryarye muezzin axes mucebugufitwiyerekilmana numutimenetse Kanda hano umusubize
Nikubera iki abaririmvyi baba imisore canke Inkumi badakizwa? Kanda hano umusubize
Arega munsenge ibindi Imana izabikora ariko mwige nu buryo mucamo ibintu byo kudefriza(uduhoziana) mudu fashe abaririmbyi bongere guhagarara ku ruhimbi bateze rwose bigaragara neza kdi bituma umwuka wera ampanuka Kanda hano umusubize
nikubera iki abigeme badakizwa nimisore kandi baba arabaririmvyi? Kanda hano umusubize
Muzahindure nigaburo ryera kko Yesu yarakuze munkwereho mwese kugikombe Kimwe nne mwebwe buriwese afata ake gakombe. Kanda hano umusubize
Nukuri uri mumwuka wera kdi imana iguhe umugisha kugiterezo cyawe nibongere baduhe inyigisho nkizo twamenye tugikizwa ibibyokudefriza byaturutse kuri satani imana yongere itugarukeho murkoze Kanda hano umusubize
ADEPR ni itorero Imana ikunda cyane. Aho ubutunzi buri niho abajura bajya. Kuva Stefano yaterwa amabuye ntabwo itorero ryigeze ribona amahoro kuko na satani.abera maso umurimi we. Nkunda ADEPR cyaaaane kuko iracyemera imikorere y'umwuka wera ! I Samariya bahoraga bifuza ko Ubuyuda bwamera nkabo bukavanga imico y'isi n'iyo mu itorero. Imana izabikemura mu izina rya Yesu Kristo kuko ijya ibivuga kenshi ku bemera ko ivuga. Naho rero nshuti bahamya ba Yehova, Kristo yaravuze ngo mureke urukungu rukurane n'amasaka. Imana ibahe umugisha kandi mbakundira umuhate wanyu. Kanda hano umusubize
Urukungu rwakuranye namasaka igihe cyabyo cyararangiye kko harabasohotse bagitega igitambaro kd bakirya igaburu nkuko riribwa. Kanda hano umusubize
mwarasangiye Kanda hano umusubize
ADPR BATWIVANZEMO NI MUREKE URUKUNGU RUKURANE NAMASAKA BIZASOBANUKA;KBS NI MUBAREKE BAVUGE ICYOTUZI TURACYIZI. Kanda hano umusubize
adper yahinduyisura iva kwigisha agakiza ihinduramo ubucuruzi niho isigeze ijambo kwishingana ugatangamafr. ahogukizwa gusa ahoabanabimana bateraniye satani agabayo ibitero kandi unesha azagirorerwa gusanasaba abayoboke kwitayane kugusoma ijambo ryimana rishingiye kuri bible nihobazubaha imana badapfunyikiwe nabiyitabahanuzi itorero ryifashisha mukuvuga message zabo zidaturutsekumana zigambiriye kubakamafranga byahindutse nkiterabwoba gusa imana irahari musengemushikamye Kanda hano umusubize
Mr Kadage Joseph mbanje kugusuhuza, buriya rero Iby'uvuga niyo byaba byo Ariko utabivugany'ikinyabupfura bituma igitekerezo cyawe git'agaciro Kanda hano umusubize
Nasengeye muli ADEPR mbere ya 1994.Ni idini nzi guhera kera.Nta na rimwe bigeze bagira UBUMWE.Kuva babaho,barangwa n'amatiku,irondabwoko no gushwana kubera amafranga.Ibyo ni ibintu bibonwa n'abantu benshi,ndetse bica no kuri Radio na TV. Gusa sibo bonyine kuko n'andi madini niko ameze. Usanga bivanga cyane muli politics kubera gushaka ibyubahiro n'amafranga.Birababaje cyane kubona abakuru bose ba ADEPR bafungiye kwiba amafranga arenga 3 billions Rwf. Nubwo ADEPR ivuga ko iba yuzuye umwuka,ntabwo imana ishobora guha UMWUKA wera abantu bahora bashwana.Bible itubwira ko imbuto z'umwuka ari urukundo n'amahoro (Abagalatiya 5:22).Gufata Bible ukaririmba ko wuzuye umwuka kandi ko ugiye mu ijuru,sibyo bikugira umukristu nyakuri.It is Hypocrisy and wishful thinking.Ni nayo mpamvu imana ivuga ko abiyita Abakristu bayubahisha gusa iminwa yabo,nyamara umutima uri ahandi (Matayo 15:8).Nta bumwe bushoboka muli ADEPR kuko imaze imyaka irenga 75 yarananiwe kugira IMBUTO z'umwuka wera.Nkuko Muzehe Pastor MPYISI ahora avuga,amadini arangwa no kwishakira IFARANGA.Niyo mpamvu Bible ibita "abakozi b'inda zabo" (Romans 16:18). Kanda hano umusubize
Wavuze neza ark hair ibihumbi bitarapfukamira baYari uzabaririze amateka yitorero umuriro wa Pentecost murwanda . Kanda hano umusubize
Reka tubitege amaso, kandi dukomeze gusenga kugira ngo Uwiteka ahire intambwe zabo. Kanda hano umusubize
Nibatungwa n Imana ibyo bazakora byose n umubiri birasenyuka.Bible iravuga ngo nimusubiranamo ntimugaconcomere ni abapagani kandi ngo ntimukaburanire imbere y abapagani N ibindi ........ Kanda hano umusubize
ADEPR ni Itorero ryacu kandi rwose turarikunda, ariko hari abantu baryinjiyemo bifitiye gahunda yo gushaka ubutunzi iby'agakiza ntabyo bitayeho, bituma abenshi barikundaga turizinukwa: gushyira imbere amafaranga ku buryo umukene nta jambo afite, guha inshingano abakire bazatanga menshi batitaye ku buhamya bw'umuntu....kugurishiriza mu nsengero byo byaradushenguye. Badufashe rero ibintu bikosoke, bashyire imbere Umwuka Wera n'agakiza ubundi n'intama zari zarasohotse zizagaruka mu rwuri. Kanda hano umusubize
Wowe witwa NSABIMANA,Imana idusaba gusohoka mu madini y'ikinyoma kugirango tutazarimbukana nayo ku Munsi w'imperuka (Ibyahishuwe 18:4).Nanjye nahoze nsegana nabo.Ariko nahuye n'Abahamya ba Yehova,nigana na bo Bible,menya UKURI,ndabohoka (Yohana 8:32).Kimwe na bagenzi banjye b'Abahamya,tujya mu nzira tukabwiriza abantu UKURI nyako.Benshi mu bayoboke ba ADEPR babaye Abahamya. Kuki wizirika ku idini ubona yananiranye kuva na kera?Yisohokemo nawe. Kanda hano umusubize
Erega mujye mutanɗukanya itorero n'idini . Uko byagenda kose Itorero rya Ƙristo ryubatse ku rutare .Yesu yaravuze ngo hahirwa uwo ibyanjye bitazagusha. Mukomere rero .1abakor.16 : 13-14. Kanda hano umusubize


text:
Nyuma y’imyaka itari mike akoze ubukwe Thaccy KAYITESI, urukundo rw’Imana rwaramusanze yakira agakiza ndetse aza no guhamagarirwa kuba umushumba mu itorero anayoboye ubu riherereye Kicukiro centre ryitwa Glory to God Temple.
Mu kiganiro kihariye yagiranye na UBUGINGO.com, yagize ati: “Urukundo rw’Imana rwansanze ndi muto cyane, nkura numva nubaha Imana cyane ariko ntarasobanukirwa inzira zayo. Nagiriwe neza ngira ubukwe bwanejeje cyane; ubu hashize imyaka myinshi cyane igera nko kuri cumi n’icyenda (19). Bwaranejeje cyane numva ngize umwenda w’Imana.
Uko yakijijwe n’uburyo yahamagawe:
Noneho, muri cyagihe abantu baba bavuga ngo abantu baba bakiri abajene mariye (jeune mariés), mu cyumweru kimwe cyangwa bibiri bibanza, numva mfitiye Imana umwenda kubw’ibintu (ubukwe) birenze ubunini ntakekaga yari yankoreye!
Nari ndi umunyagaturika. Narashyingiwe muri Eglise Catholique. Nasengaga rimwe na rimwe, ariko nakomeje kumva mfite umwenda noneho munini ndetse utuma nshakisha ahantu nazawurangiriza.
Nari ntuye Kicukiro Centre, noneho nza kumva ingoma, ariko nari ntazi aho ziba. Nyuma, naje gusanga izo ngoma ziba ahantu mu barokore ndetse nza no gushaka ukuntu nahinjira. Hari mu mwaka w’1996, mu kwezi kwa gatandatu, nibwo nakijijwe mu itorero ryitwa Rwanda for Jesus.
Icyo gihe nageze muri iryo torero hari harimo abantu cumi n’umunani (18), ryari rigitangira. Ariko kugeza umunsi wa none nagumye imbere y’Imana; ni ko naje gutinda imbere y’Imana ndetse nyuma y’aho naje guhindurirwa ibihe, ndahamagarwa.” Ubu ni Pasiteri.
Impamvu z’ibyiringiro bye:
“Mu by’ukuri mvuze ibyo nakijijwe nkora, sinabivuga ngo mbirangize. Ariko icyo niringiye uyu munsi wa none, ni uko nzi ko nzajya mu ijuru. Mbere y’aho nta byiringiro nari mfite, sinigeze nywa inzoga, sinigeze njya muri ambillance (kwinezeza) ariko icyo niyiziho nari nomatanye na cyo, ni icyaha cya karande.”
Ikintu Imana yamukoreye atazibagirwa:
Nk’uko yabivuze haruguru, Thaccy Kayitesi, ni uko nyuma y’uko akijijwe mu w’1996 umutware we yaje gukizwa mu w’2002. Akaba avuga ko ibi ari Imana yabimukoreye nyuma yo kuyiha ikifuzo. Kubwe akaba atekereza ko nta muntu wari kuzagira icyo abyishyura. Ikindi adashobora kwibagirwa ngo Imana yabahaye umurimo w’Imana ndetse akaba ari mu murimo akora ubu adakodesha inzu yo kubamo. Ubu Pastor Thaccy Kayitesi bitewe n’urukundo rw’Imana yabonye nawe mu nyigisho ze ndetse no mu biganiro agira ni rwo agaruka cyane.


text:
“Hahirwa abagwa neza, Kuko ari bo bazahabwa isi.”Matayo 5:5
Iyo umuntu avuze guhirwa humvikana kugira umugisha mu cyo akoze cyose no guhora afite amahirwe mu nzira ze zose. Mu miterere ya Yesu Kristo yakundaga kuvuga amagambo y’ubwenge,yiyoroheje kandi yuzuye ubugwaneza bwinshi muri we kuko yari yo kamere ye.
Kubera ubugwaneza bwari bumwuzuye,byatumye aterura amagambo asa naho atandukanye n’imyumvire y’abantu bo mu gihe cya none mu nzira yo gushaka umunezero, aravuga ati”hahirwa abagwaneza nyamara abantu bakunda kwibera banyamwigendaho ubugwaneza bwashize mu bantu batari bake ariko Yesu Kristo abumvishako abagwaneza bahiriwe cyane.
Ubundi turavuga ngo”Hahirwa abanyabwenge kuko aribo bazahabwa ikuzo n’inshuti zabo, hahirwa abatunzi kuko aribo bazagira inshuti nyinshi kandi zikomeye ndetse kuko aribo babasha gutura mu nzu nziza zifite ibikoresho byiza byo mu rwego rwo hejuru.
Yesu Kristo si ko we avuga ahubwo ati” Hahirwa abagwaneza kuko aribo bazaragwa isi”. Yesu Kristo yari abizi ko umutima w’ubugwaneza ari impano ihebuje iva ku Mana kandi akaba ari imbuto nziza iboneka igihe umuntu yamaze kwisuzuma akaba icyaremwe gishya. Niba ushaka kubaho mu buzima bwuzuye umunezero utangwa n’Imana,ibanga ntarindi: ” kuba Umugwaneza.”


text:
Aya ni amwe mu mafoto y’abahanzi b’Abanyarwandakazi bakunda gushyira hanze maze agatuma abagabo ndetse n’abagabo babahiga bukware ngo baryamane na bo kubera ubwiza baba bagaragaza bukurura igitsina gabo.
Aya ni amwe mu mafoto y’abahanzi b’Abanyarwandakazi bakunda gushyira hanze maze agatuma abagabo ndetse n’abagabo babahiga bukware ngo baryamane na bo kubera ubwiza baba bagaragaza bukurura igitsina gabo.
Bitewe n’uburyo abo bahanzi bigaragaza kandi bambara bigatera abagabo kubifuza, mbese ni bo bararuye imitima y’igitsina gabo mu Rwanda, maze na bo bakumva barekura imitungo yabo kugirango bababone.
1.Butera Knowless
Knowless usanzwe ari umubyeyi w’umwana umwe, mbere y’uko ashyingiranwa n’umugabo we Ishimwe Clement wasangaga buri musore yifuza ko bakundana bitewe n’uburanga bwe, ariko kandi bikarushaho iyo amwenyura.
2.Queen Cha
Uyu muhanzi azwiho kwigaragaza mu ruhame nk’intyoza mu miririmbire, ariko kandi n’inyuma ku mubiri usanga ari nta makemwa kuko aho yaririmbiye usanga igitsinagabo kihirundiye.
3.Princesse Pricillah
Pricillah ni umuhanzi w’umunyarwandakazi ubarizwa muri Leta zunze ubumwe za Amerika, ari mu bakobwa bafite uburanga bukurura abagabo ariko kandi bikarushaho bitewe n’imimerere agaragaza iyo ari mu mashusho y’indirimbo.
4.Oda Paccy
Umuraperikazi Paccy na we avugwaho gukurura abagabo bitewe n’imyambarire ye ikunze kugaragaza imyanya ye y’ibanga, ugasanga bituma abagabo benshi bashidukira ku kuba bahuza urugwiro na we.
5.Allioni
Allioni we usanga ikimero cye ari cyo abagabo bibandaho ko kibakurura, ibi birushaho kugaragara iyo yambaye utwenda tugaragaza bimwe mu bice by’umubiri we.
6.Meek Rawland
Umuhanzi Meek Rowland uba muri Leta Zunze Ubumwe za Amerika nyuma yo gukora indirimbo zagiye zimenyekana agakurikirwa n’abatari bake kubera imiterere y’umubiri we, na we avugwaho gukurura abagabo ndetse abenshi bahamya ko bamwifuza ariko bikaba bitaborohera kumubona.
Habiyakare Emmanuel
Ibitekerezo
I know this if off topic but I'm looking into starting my own weblog and was curious what all is required to get setup? I'm assuming having a blog like yours would cost a pretty penny? I'm not very web smart so I'm not 100% certain. Any recommendations or advice would be greatly appreciated. Thank you Also visit my web blog ... [titan gel->http://ergostasioygeias.gr/titan-gel-%CE%B1%CF%80%CF%8C%CF%88%CE%B5%CE%B9%CF%82-%CF%87%CF%81%CE%B7%CF%83%CE%B7-%CE%BF%CE%B4%CE%B7%CE%B3%CE%B9%CE%B5%CF%82-%CF%87%CF%81%CE%B7%CF%83%CE%B7%CF%82-%CE%B5%CF%80%CE%B9%CE%BA%CE%BF/] Kanda hano umusubize
mubarekeho uwobakorera azabahemba Kanda hano umusubize
ese mubwirwa niki ko abagabo babifuza Kanda hano umusubize
uziko mwibagiwe agaciro kumugabo nuwakwifuza ntiyakwifuza nuri mumarembera ubu mubuze abandi bari beza buje umuco mushyira aha kurubuga ruhangwa amaso nisi yose maze mushyiraho ibyohe byibyomanzi byananiranye biteye isoni byibikuzi byabyariye iwabo byogahonwe ibyo nibyigicuku muturari . Kanda hano umusubize
Wowe se icyo utazi nibigezweho,ese ubundi ntasoni ufite zo gusuzugura abantu bigeze aho koko. Kanda hano umusubize
wangu uravuga uku ni ukuri uvuze . Kanda hano umusubize
Greetings! Quick question that's totally off topic. Do you know how to make your site mobile friendly? My weblog looks weird when viewing from my apple iphone. I'm trying to find a template or plugin that might be able to resolve this issue. If you have any recommendations, please share. Thank you! Also visit my web page - [tienda online de tecnologia->https://deproductos.com] Kanda hano umusubize
Kbs Baye Ubusambo Kanda hano umusubize
Ubu se wabajije abagabo bangahe ngo wemeze KO aribo bifuza?Ntabwo abagabo bose ari indayi,ntabwo abagabo bose bifuza kuryamana n'uwambaye ubusa wese!N'ikimenyimenyi ni uko abagabo benshi iyo bashaka abakunzi ntibashakira mubambara ubusa.Ikindi aba bahanzi bamwe bafite abagabo ubwo iyo ubandika gutya ubona atari ugutandukira? Kanda hano umusubize
@Mutamba reka kurenganya uwo indaya ziyereka akazandika ahubwo niba wumva uzifitiye impuhwe izo uvuga zashatse uzisange uzibwire uti kugirango batabavuga nimwigizeyo ubwo busa bwanyu mubushyire abagabo banyu, naho kubona umuntu yanitse ubusa abashyukwa bakamuririmba ngo ni mwiza ngo akurura abagabo biba bigaragara sibyo ahimbye wowe se ntabyo uruzi? Wari wabona hari umuyobozi wa Politiki hano murwanda yerekana innyo cyangwa igituba? kuki abana babo bayobozi badahenera abantu cyangwa ngo babahe kumwaku muruhame? ubwo se muba mushyigikira ibiki? Kandi ubwo wasanga ntawawe ubyifuriza ushaka ko biba kubasazi barwiyambitse ngo ni za bahanzi! Kanda hano umusubize
Sha byihorere, kuki se batifuza kuryamana na Miss JOJO cg Abaririmba izo murusengero? Ibanga si irindi ziriya ni indaya kuko ibyo ziba zikora muri ibyo bita ubuhanzi zigerageza gushyukwisha abagabo cyane cyane mu myambarire ninacyo kibakurura zikibonera abakiriya naho ubuhanzi bwahehe se ziriya ni indirimbo, abantu ntibabuze indirimbo nziza za nyazo abenshi bamera nk'abakururwa n'izo prono baba bacamo amarenga Kanda hano umusubize
Rwose baraka. Ariko se batanga ibintu neza nibura? Bafite ubwenge n'umutima meiza warangaga abanyarwandakazi? Ntibaba ari babandi batikoza urugo iyo barugezemo bakirirwa bazerera umugi? Kanda hano umusubize
Njye Ndabona Iriya Myambarire Ntikwiye Mu Muco Nyarwanda Kanda hano umusubize
Jyewendabonaiyomyambaroyurukosasoniniyemewehanomurwandq Kanda hano umusubize
Njye Ndabona Iriya Myambarire Ntikwiye Si Umuco Nyarwanda Kanda hano umusubize
Brother Kamana, ndakumenyesha ko Imana itari mu rwego rw'abantu...ntabwo Imana iri mu rwego rwo kubabazwa n'utuntu tubonetse twose. Ntimukongere gusuzugura Imana (ndasabye) ibyo byababaza Umuntu nkamwe. Ariko Imana oooya ! Kanda hano umusubize
Brother Kamana, ndakumenyesha ko Imana itari mu rwego rw'abantu...ntabwo Imana iri mu rwego rwo kubabazwa n'utuntu tubonetse twose. Ntimukongere gusuzugura Imana (ndasabye) ibyo byababaza Umuntu nkamwe. Ariko Imana oooya ! Kanda hano umusubize
aba bakecuru ntawabifuza kabisa aho uratsinzwe Kanda hano umusubize
muzadukorere urutonde rwabagabo bakurura abagore Kanda hano umusubize
It is normal yuko abagabo bareba abagore n'abakobwa bambaye gutya (half naked) bakumva babishatse.Nubwo bimeze gutya,bibabaza imana yacu yaturemye ishaka ko tuyumvira.Millions nyinshi z'abantu batuye isi,bakora icyaha cyo gusambana,kubera gushaka kwishimisha.Ariko biyibagiza ko imana imaze kuturema,yaduhaye AMATEGEKO tugomba kubahiriza,niba dushaka kuzabona UBUZIMA BW'ITEKA muli Paradizo.Ikibabaje nuko abantu hafi ya bose batuye isi,nubwo batunze BIBLE,ntabwo bashaka kubahiriza ibirimo.Ntabwo bazi ko imana yashyizeho UMUNSI W'IMPERUKA,ubwo izica abantu bose bakora ibyo itubuza (Yeremiya 25:33),igasigaza abantu bake bayumvira.Kuli uwo Munsi uri hafi cyane,imana kandi izazura abantu bapfuye bayumvira (Yohana 6:40). Twirirwa mu nzira no mu ngo z'abantu,tubabwiriza ngo bahinduke,ariko hafi ya bose batubwira ko "nta mwanya bafite".Nubwo IMPERUKA yatinze,izaza vuba.Kubera ibintu birimo kubera mu isi bitabagaho mbere (n'ibi byo kwambara ubusa birimo),birategura IMPERUKA.Izindi ngero zerekana ko IMPERUKA iri hafi cyane,ni Climate Change n'Ibitwaro bya kirimbuzi bikomeye cyane USA,RUSSIA na CHINA barimo gukora biteye ubwoba,bitabagaho mbere.Babyita Hypersonic Arms. Kanda hano umusubize
ubu se aba nibo ubonye beza?. ubushakashatsi bwawe ni fake. barut a se Nyiraminana cg mbegeti Kanda hano umusubize
Y EGO SIBO BEZA ARIKO NIBO BIGARAGAZA KU MBUGA MY MYAMBARIRE KANDI NIBO BOROSHYE KUBONA IGITSINA CYABO NICYO BAKORESHA MU KWINJIZA AMAFRANGA.MURI MAKE NABASAMBANYI BEZA. Kanda hano umusubize
ibyuvuze nukuri, nabasambanyi beza kandi boroshye kuboneka Kanda hano umusubize


text:
. Umurage nyawo, Kamaliza Concert
Iki gitaramo kizaba ku munsi w’ejo, kizatangira ku isaha ya saa kumi n’imwe z’umugoroba [5pm], maze gihumuze ku isha ya saa tatu z’ijoro [pm]. Nk’uko rero byatangajwe, iki gitaramo kizabera muri Kigali Serena Hotel, kizitabirwa n’abahanzi b’ibyamamare mu njyana nyarwanda gakondo bagera ku munani, aribo:
- Mariya Yohana
- Nyiranyamibwa Souzanne
- Masamba Intore
- Muyango
- Nelson
- Angel na Pamela
- Jules Sentore
- Audia Intore
Nk’uko rero byagaragajwe, kwinjira ugataramana n’ibi byamamare ku munsi w’ejo muri Kigali Serena Hotel, bisaba amafaranga ibihumbi icumi by’amanyarwanda gusa [10.000Frw]. Muri iki gitaramo rero nk’uko intero yacyo ibigaragaza, kikaba kigamije gusigasira umuco nyarwanda gakondo binyuze mu ndirimbo, hanazirikanwa umubyeyi wamenyekanye cyane muri iyi njyna ari we KAMALIZA
Sangiza iyi nkuru inshuti zawe kandi utange ibitekerezo maze dufatanye kugwiza ubumenyi ndetse tunasobanukirwa urukundo turusheho kubaho twishimanye n'abo dukunda. Umusanzu wawe ni inkunga ikomeye


text:
GAKENKE : ESE ITORERO AGAPE SANCTUARY INTERNATIONAL MINISTRIES RYABA RIJE GUKORA IBITANGAZA CYANGWA NI UKWISHAKIRA INDAMU ?
Yanditswe na Imanishimwe Dieudonne August 21, 2017
Iki ni ikibazo kibazwa n’abatari bacye batuye akarere ka Gakenke ndetse n’abahagenda bahereye ku kuba babona abayobozi b’iri dini ryamenyekanye nka AGAPE, hirya no hino muri aka karere bizeza abantu […]
Iki ni ikibazo kibazwa n’abatari bacye batuye akarere ka Gakenke ndetse n’abahagenda bahereye ku kuba babona abayobozi b’iri dini ryamenyekanye nka AGAPE, hirya no hino muri aka karere bizeza abantu ko nibemera bakajya muri iri dini cyangwa itorero uretse ibya roho bazahinduka n’abakire bagakora imishinga ibinjiriza agatubutse !
Aho twamusanze mu misozi ya Rusasa ni mu murenge wa Rusasa mu karere ka Gakenke ,twasanze ari mu giterane cyari cyahuje ama paroisse yabo agera kuri 6 ahuje imbibi n’imirenge ya : Janja,Rusasa,Mugunga,Cyabingo,Busengo na Muzo kuko bo bakoresha imirenge nk’ama paroisse
Bishop Callixte ,yadutangarije ko Imana yabatumye gukwira isi yose bakavuga ubutumwa noneho Imana yo ngo ikihindurira kuko guhindura ari ukwayo, Tumubajije niba ibyo bizeza abakristu babo ari ukuri,yatubwiyeko ngo mu kuboko k’Uwiteka hari byose.Yatubwiyeko ngo kandi mu minsi ya vuba abantu bagiye kubona ibikorwaremezo bidasanzwe bagiye gusesekaza mu Rwanda.
Tumubajije aho bazakura ubushobozi bwo gukora ibisa n’aho ari inzozi,yaduhamirije ko bafite abaterankunga bo mu gihugu cya Brazil bazabaha kimwe cyose kuko ngo aribo ba nyiri iri torero.Akomeza avuga ko ibyo basabwaga gukora babirangije kuko ngo kwari ugushaka abantu/abakristu maze ibindi byose bikabageraho birimo insengero,amashuri,ibitaro ,amavuriro,inzu z’abatishoboye n’ibindi.
Kakuze Dancile ni umukristu w’iri torero ,yatubwiyeko iri torero rije ari igisubizo kuko ngo aho bahoze muri Adepr bari barambiwe ubuyobozi bubabaza amafaranga adashira ,ngo ariko aho bagereye aha bararuhutse ngo basanze koko ari kwa Yesu
Benshi mu bakristu twaganiriye baduhamirijeko babonye Imana kandi ko basubijwe .uyu ni Abizerimana Delphine
Iri torero AGAPE mu karere ka Gakenke ngo rimaze gukwira mu mirenge yose uko ari 19 rikaba rimaze kugira abakristu bagera ku 1500 mu karere kose. Kugeza uyu munsi riri gukorera mu gihugu hose.Iri torero ryahawe ubuzima gatozi bwo gukora mu Rwanda mu mwaka ushize wa 2016 rikaba ryaratangijwe ku mugaragaro taliki ya 04.12.2016
Ukurikije ibitangazwa n’abayobozi baryo ukaba wabonako baje gukora ibitarakozwe n’undi uwariwe wese nk’uko bigaragara ku gishushanyombonera cy’ibikorwa byabo.
NDAGIJIMANA Flavien /Ibyiringiro.rw


text:
Jean Paul Ntezimana, umusore w’imyaka 26 uri kurangiza amasomo mu ishuri rya Musanze Polytechnics yatangije uruganda rukora imitobe(juice), ibisuguti(biscuits) na divayi itukura(red wine) mu bijumba.
Uyu musore ubu akomeje ubushakashatsi bwo gusuzuma niba atajya akora mu bishishwa by’ibijumba amavuta akoreshwa mu binyabiziga azwi nka ‘Bio-Ethanol’.
Ikinyamakuru izubarirashe.rw cyaramusuye aho akorera imirimo ye mu gice cy’icyaro cy’Akarere ka Musanze, mu Murenge wa Nkotsi mu ahakorerwa ubushakashatsi n’ishuri rya Musanze Polytechnics mu bijyanye n’imirire.
Ntezimana ubusanzwe yakurikiranye muri kaminuza ishami ry’Ubuhinzi no kongerera agaciro ibikomoka ku buhinzi(Agriculture & Food processing), asobanura ko igitekerezo cyo kubyaza umusaruro ibijumba yakigize agamije kwihangira imirimo cyane ko ngo aho yasabaga akazi atakabonaga.
Ati “Najyaga gusaba akazi umuntu akambwira ko kadahari, ndabyibuka hari uwambwiye ati ‘natwe twabuze icyo duhemba abakozi dufite’.”
Ntezimana akomeza avuga ko yahise yiyemeza gushyira umutima we wose ku masomo ye maze ahiga guhanga agashya kagomba ku mutunga ahereye ku masomo yariho akurikirana muri kaminuza.
Ati “Mu mwaka wa 2016 mu kwezi kwa kabiri ni bwo mu ishuri baduhitishijemo bati ‘mushake topics mwakoraho’, ndeba ibintu nakora ku buryo byangirira umumaro n’Abanyarwanda muri rusange; ni bwo natekereje ku gihingwa cy’ikijumba, njya ku internet nsanga igihingwa cy’ikijumba nta muntu wagikozemo umutobe.”
Akomeza agira ati “Nahise mvuga ngo ‘ko habamo starch sinabyazamo isukari, iyo sukari nkayikoramo jus?’ ni bwo nahise ntekereza mu buryo bwimbitse ku gihingwa cy’ikijumba n’uburyo nakibyaza umusaruro bikangirira akamaro ariko bikakagirira n’igihugu cyanjye.”
Ntezimana asobanura ko mu kongerera agaciro ibijumba ashyira imbere guhuza ibiri mu makayi ye n’ibyo aba ari gukorera muri Laboratwari, ati “Nza mfite mu mutwe neza ibyo twize mu makayi, ubundi nkaza hano muri Lab nkahita mbishyira mu ngiro ariko nkibanda ku kijumba.”
Ariko se mu kijumba havamo umutobe gute?
Mu gusobanura uburyo akura imitobe, divayi itukura ndetse n’ibisuguti mu bijumba, Ntezimana akoresha imvugo zikoreshwa mu butabire(Chemistry) ahanini bigoranye kuzibonera ikinyarwanda bihuye.
Ati “Buriya rero starch yo mu kijumba ifite ingufu cyane kubera ko ni za carbohydrates zidacagaguwe, kugira ngo rero havemo glucose(isukari) ibijumba ndabifata nkabishyira mu mazi y’akazuyaze bikaba nk’umutura.”
Akomeza agira ati “Hari imashini yabugenewe mfata nkashyiramo ibyo bijumba biba byabaye umutura nkabisya ubundi nasoza nkabikamura, namara kubikamura nkabitereka ku ziko nkabiyungurura ariko kubera ko ibijumba hari ibindi bicyenerwa mu gukora jus bitagira, ubwo nifashisha inanasi cyangwa urundi rubuto umutobe ukaba urabonetse.”
Iyo asobanura uburyo akora imitobe n’imivinyo mu bijumba, Ntezimana yerura ko adatewe ubwoba n’uko hari abashobora kwiba umushinga we kubera ko ngo yamaze kuwandikisha nk’igihangano cye bwite mu by’ubwenge kandi ngo akaba ageze yuzuza ibisabwa ngo ahabwe icyemezo cy’ubuziranenge.
Ntezimana asobanura ko mu biro(kg) 5 by’ibijumba akuramo litiro 15 z’umutobe kandi ngo akoresha ibijumba byose abashije kubona, agacupa gato k’umutobe akora mu bijumba akagurisha amafaranga 500 mu gihe icupa rya divayi itukura ryo arigurisha amafaranga 4000.
Uyu musore avuga ko ‘nta kibazo cy’isoko’ afite ahubwo ko abangamirwa no kudahaza umubare munini w’abakiliya bahora bamubaza ibyo akora mu bijumba; ku bw’ibyo akaba ahamya ko yinjiza nibura miliyoni y’amafaranga y’u Rwanda buri kwezi, yamara guhemba abakozi be 12 bamufasha agasigarana amafaranga ari hagati y’ibihumbi 200 na 300.
Mu myaka ibiri ngo azaba afite uruganda…
Ntezimana avuga yatangiye gutumiza imashini hanze y’igihugu zizamufasha gutangiza uruganda rutunganya ibintu bitandukanye mu bijumba, akaba asobanura ko ubusanzwe afite ubushobozi bwo gukora litiro zigera muri 500 z’imitobe ku munsi gusa ngo uwo mubare uziyongera igihe azaba yatangije urwo ruganda.
Ati “Intego jye niha, ndavuga nti ‘nibura mu myaka ibiri nzaba mfite uruganda rwanjye’ kuko uko nkora ubu biramvuna; abaturage banzanira ibijumba byinshi ariko kubera nta mashini nshyiramo ihita ibisya byose mu gihe gito, nkagura bike! Ndateganya ko nzajya nkora byinshi mu gihe nzaba natangije urwo ruganda.”
Mu mbogamizi zizitira Ntezimana avuga ko harimo kuba agikoresha intoki byinshi mu byo akora no guhendwa n’ibyo apfunyikamo.
Ntezimana ahamagarira urubyiruko “kwirinda gusha kurya iby’ako kanya bashyira imbere gukora ibyabo, baharanira kandi guhanga imirimo aho kuyisaba.”
Twitter: @Umurengezis


text:
Mu nyandiko uwitwa cyangwa uwiyita Jean Paul Romeo Rugero yise “INTAMBARA VS AMATORA: TUJYA KU NTAMBARA RYARI?” uyu mugabo avuga utugambo twinshi tuvangavanze ngo aha arifuza gutanga amasomo ku ntambara, kubisobanura bikamubera ingutu, ariko agasoza agwa ku ijambo ashaka gutambutsa twahinira muri izi ngingo zikurikira :
- Romeo aragaba igitero cy’ubwiyahuzi ( attaque suicide) ku ishyaka ISHEMA ry’u Rwanda
- Arafasha FPR gucengeza iterabwoba mu Banyarwanda abumvisha ko nta revolisiyo ishoboka kuko ngo uwabatsinze ntaho yagiye
- Atewe ikibazo ngo n’uko ISHEMA ririmo abatutsi kandi ryakumvikana n’abatutsi
- Arahamagarira abasore b’Abanyarwanda kwishora mu ntambara isesa amaraso atakoreye inyigo (study)
Muti gute?
- Kugaba igitero cy’ubwiyahuzi (attaque suicide) ku ishyaka ISHEMA ry’u Rwanda.
Mu nyandiko ya Romeo aragaragaza ko ngo yababajwe n’uko mu kiganiro kuri radio Ijwi rya Rubanda cyabaye tariki ya 15 Ugushyingo 2014, Jotham Rwamiheto yahaswe ibibazo akananirwa kwisobanura ku byerekeye inzira yo gufata intwaro yakanguriraga Abanyarwanda. Reka twibutse ko igihe tugezemo atari cya gihe cya za 1990 aho abanyapolitiki bakoreraga mu bwiru’ abantu bakabakurikira buhumyi kugeza n’aho bashyigikiye FPR batazi uko bigenze! No mu myaka 20 ishize hari abanyapolitiki bakomeje kubwira abantu ngo “tubibabereyemo”. Ibiki ??? Ntibagaragazaga umushinga bafite ndetse ngo banerekane uruhare buri wese akwiye kuwugiramo. Uko byagenze ibara umupfu.
Mu kiganiro Romeo avuga, jye nafashe umwanya uhagije nsobanura impamvu ishyaka Ishema ry’u Rwanda ryahisemo gushyira imbere inzira y’amahoro ishingiye ku matora cyangwa revolisiyo ya rubanda. Ibisobanuro natanze bishingiye ku bushakashatsi bwimbitse bwakozwe n’ishyaka ISHEMA ry’u Rwanda ribitewemo inkunga n’umuryango mpuzamahanga witwa AIPAD (Association Internationale Paix et Démocratie) ufite icyicaro i Paris mu Bufaransa.
Rwamiheto we avuga ko mu Rwanda revolisiyo ya rubanda itashoboka , ngo ko hashoboka intambara y’amasasu gusa. Abajijwe inyigo yabikozeho ati “ntayo”. Abajijwe uburyo ibyo avuga bishoboka ati “si ndi umunyapolitiki”!!! Ikibabaje ni uko Rwamiheto yasabaga ishyaka ISHEMA, Abataripfana ndetse n’Abanyarwanda bose kureka ibikorwa iri shyaka ryatangiye bakayoboka inzira we ashaka ariko aterekana uko ifunguye n’uko abantu bayinyuramo. Nyamara biragaragara ko ibikorwa by’ISHEMA aribyo bitanga icyizere cyo gufasha u Rwanda kuva mu kaga rurimo, ndetse hagacika burundu umuco wa “vaho njyeho” wimakajwe hagati y’abahutu n’abatutsi. Birumvikana ko mu gihe ISHEMA rifite umushinga risobanura neza, abanyarwanda batazemera ko hari umuntu uza ababwira ngo nimureke ISHEMA muze mbereke ahandi mbajyana kandi na we ubwe yigaragaza nk’utazi aho ahagaze n’aho yerekera.
Ikindi kibazo cyabayeho ni uko Rwamiheto amaze gushima no kwemera ko ISHEMA rikora umurimo mwiza wo kumara ubwoba abaturage, yananiwe gusobanura impamvu inyandiko ye igaragara nk’itera ubwoba Abanyarwanda ndetse ikaba yunganira ideology ikoreshwa na FPR igambiriye ko Abanyarwanda batashira ubwoba ngo bayivudukane!
Uyu musore Romeo wagaragaraga muri studio ntiyagize ubutwari bwo gufata ijambo ngo yunganire umuvandimwe Rwamiheto niba koko bumva ibintu kimwe, ntiyigeze anasaba ko haba ikindi kiganiro ngo iyo ngingo tuyigarukeho, ahubwo na we yihutiye gushishimura inyandiko idasobanutse yikoma ISHEMA. Iki ni igitero cy’ubwiyahuzi Romeo akoze nk’uko ngiye kubigaragaza.
Uwitwa cyangwa uwiyita Jean Paul Romeo Rugero yatangiye kumenyekana mu gihe gito gishize aho yatangiye kujya yandika inyandiko nyinshi cyane zisenya, zisesereza ,zisebya kandi zandagaza abanyapolitiki b’abasaza . Ikibabaje ni uko mu kugaba ibitero kuri aba banyapolitiki bakuze, ntibyabaga bya bindi byo kunenga ikosa ugamije kubaka, ahubwo yabaga agamije gucisha umuntu bugufi gusa no kumwangisha rubanda. Imvugo nyandagazi yabinyuzagamo yerekanye ko Romeo yubahuka cyane ku buryo ntawe acyubaha. Ibi bitandukanye n’amahame ya demokarasi duharanira: biragayitse kwikoma umuntu cyangwa kumutesha agaciro witwaje ko afite ibitekerezo utemera. Ikibazo cya Romeo ni aha kiri: aba Bakambwe baramwihoreye yigira igikenya mu isesengura ryuzuyemo ubusa none arishuka ko ashobora gukururira Ishyaka Ishema muri ubwo busa bw’amatiku. Cyakora namugira inama yo kutikorereza Abataripfana kuko bo bazi neza ibyo barimo bakaba nta kindi biyemeje kwitangira uretse gufasha rubanda kwibohora ku ngoma y’igitugu n’iterabwoba ya FPR Inkotanyi. Bityo rero Abataripfana ntibashobora kwihanganira Inkonkobotsi zitagaragaza uwo zikorera, ngo zisobanure ku buryo bwumvikana gahunda nzima zaba zikurikiranye, ahubwo bikaba bigaragara ko zigambiriye gusa gusenya ibyiza abandi bageze kure bubaka.
2.Arafasha FPR gucengeza iterabwoba mu banyarwanda ko nta revolisiyo ya rubanda ishoboka, ngo kuko uwabatsinze ntaho yagiye
FPR yabaye indashyikirwa mu kwica no gutera ubwoba abaturage. Ikiba kigamijwe ni ukumvisha abaturage ko Inkotanyi arizo zifite ubutegetsi kandi ko ntawe uzongera kubuzambura kuko ngo nta n’uwazirwanya ngo azitsinde. Ikibazo gikomeye ni aha kiri. Hari abatari bake bakiriye iyi ngengabitekerezo bati koko nta kindi cyadukiza FPR atari amasasu. Abareba hafi ntibashobora kugira ikindi batekereza, niyo mpamvu badashobora no kwicara ngo bige uko iyo ntambara yakorwa ahubwo bashimangira igitekerezo ngo FPR yarabivuze nta kundi byagenda.
Twibuke neza ko ikintu cyatumye abahutu bamara imyaka irenga 400 mu bucakara bashyirwagaho n’ingoma ya gihake, ni uko abami bari baremeje buri munyarwanda ko u Rwanda rugomba gutegekwa n’ ibimanuka byaturutse mu ijuru bizanywe no gutegeka no guhaka abahutu, maze bo bakaba bararemewe gutegekwa no kuyoboka. Mu gihe revolisiyo yatangiraga gutegurwa mu myaka ya za 1950, abahutu benshi bari bashyigikiye umwami kuko bumvaga ko ngo u Rwanda rutabaho rudafite umwami, ababyeyi ntibabyara badafite umwami, inka ntizakamwa… Habaye ubutwari bukomeye bw’abarwanashyaka nka Gregoire Kayibanda na bagenzi be bafashije rubanda kumva ko ubutegetsi butavukanwa n’agatsiko k’abatutsi bari ku ngoma ko ahubwo buri mu maboko ya rubanda ishobora kwihitiramo abategetsi bayinyuze.
Uyu munsi wa none, ubutegetsi bwa FPR ntaho butanira na gihake: hari abaturage bemeye ingengabitekerezo ko nta wakura FPR ku butegetsi, ngo kereka ayirushije ubukana bwo kurimbura abaturage benshi akoresheje amasasu, ibifaru n’amabombe. Muri iki gihe icyo abanyarwanda bakeneye ni abalideri (leaders) bafasha abaturage kumva imbaraga bifitemo, bakava mu bwoba bakazikoresha mu guharanira uburenganzira bwabo kandi bagashirwa bahiritse ubutegetsi bushingiye ku iterabwoba rya FPR.
3.Atewe ikibazo ngo n’uko ISHEMA ririmo abatutsi cyangwa ryumvikana n’abatutsi
Romeo yarakugendeye afata ifoto Padiri Nahimana Thomas yifotoje hamwe n’abanyarwanda mu minsi ishize ubwo yari mu butumwa bw’ishyaka Ishema mu gihugu cya Australia. Icyababaje Romeo ngo ni uko kuri iyo foto hariho umuhungu wa Kayumba Nyamwasa . Romeo avuga ko ISHEMA ryatangiye ryigaragaza nka PARMEHUTU none ararinenga kwifotozanya n’umuhungu wa Nyamwasa! Nashatse akantu k’ubwenge kari aha ndakabura. Icyo PARMEHUTU yaharaniraga ni ugukura rubanda rugufi ku ngoyi ya gihake. PARMEHUTU yarimo abahutu n’abatutsi. Kuba umuyobozi w’ ISHEMA yemera kwifotozanya n’umwana utotezwa na FPR kimwe na twe twese Romeo akabibonamo ikibazo na byo birerekana ko isesengura rye ntaho ryageza Abanyarwanda. ISHEMA rishishikajwe no guharanira ineza y’abanyarwanda bose, cyane cyane abakandamijwe n’ubutegetsi bubi bwa FPR kandi ntiriheza uwo ari we wese kuko ritagamije gushimisha Romeo. Nibimenyekane neza ko Ishema ridateganya kuryoza abana ibyaha bya ba se na ba sekuru nk’uko Romeo abyifuza. Niyo mpamvu rihora rishyira imbere ko hakenewe « Nouvelle génération » y’Abalideri bataboshywe n’amateka y’u Rwanda kubera uruhare bagize mu guhemukira Abanyarwanda. Na Ange KAGAME ubwe aramutse yibonye muri izi gahunda nziza z’Ishema , agasaba kuryinjiramo nta buhendanyi, Abataripfana bamwakirana ubwuzu ! Utabyumva nkatwe yihangane.
4.Romeo arahamagarira Abasore b’Abanyarwanda kwishora mu ntambara zisesa amaraso atakoreye inyigo (study).
Mu gusoza inyandiko ye, Romeo aremeza ko intambara y’amasasu yonyine ariyo ishobora kudukiza FPR. Hari ikintu mu kinyarwanda twita gupfa kwivugira gusa. Iyi mvugo ikoreshwa iyo umuntu avuze ibintu bigaragara neza ko atabitekerejeho. Ukoresheje iyi mvugo bamucira umugani ugira uti ‘ururimi ntacyo rupfana n’umuntu’. Ibi biragaragarira aho Romeo, nk’umuntu watangiye inkuru ye atubwira ko ari igihangange mu buhanga bw’intambara, mu kuyitegura no kuyirwana, bityo agatuma dukeka ko agiye kutubwira uko ishoboka, nyamara we agasoza atubaza ngo ‘tuyirwane gute’ !? Ibi ni byo bita kwiganirira cyangwa guteta mu bikomeye.
Romeo aramutse atari kwiganirira yaba ari umugome, umugambanyi cyangwa se byombi hamwe. Ni gute wahagurutswa no kwemeza abanyarwanda ko intambara y’amasasu ishoboka muri iki gihe, warangiza ukababaza ngo tuyirwane gute kandi ari wowe uri kubigisha ibyayo ? Ibi byatumye nkubita agatima ku nkuru http://ikazeiwacu.fr/search/Kuburira%20Abanyarwanda yasohotse mu kinyamakuru Ikazeiwacu, ku itariki ya 13 Ugushyingo 2014,aho uwitwa cyangwa uwiyita Uwimana Joseph yaburiraga abanyarwanda abasaba ubushishozi bukomeye mu gihe hari abantu babahamagarira kujya mu mitwe ya gisilikari . Dore uko abivuga :
« Nyuma y’aya makuru y’imirambo Ikaze Iwacu yagiye ikora itohoza, ubu rikaba ryerekana koabantu benshi bicwa muri iyi minsi ari abantu bashimutwa na baneko ba DMI, bashuka abaturage cyane cyane urubyiruko bababwira ko bagiye kubajyana mu gisirikari cya FDLR na RNC. Iyo bamaze kwiyandikisha barabarundarunda maze bakabapakira amamodoka bakagenda ubutazagaruka, kubera ko nta nusezera umuryango we, kuko abo ba DMI bababwira ko bigomba kuba ibanga, kugira leta itazabica iryera.
Ibi bikorwa bibisha biri kubera cyane mu ntara y’amajyaruguru n’iy’iburengerazuba. DMI iri gukora iyi gahunda ngo mu rwego rwo kwikiza abo bita « umwanzi w’igihugu ». Banyarwanda, banyarwandakazi, mube maso, kandi mushishoze munirinde abantu babashuka ngo babajyanye mu gisirikari cya FDLR na RNC, kubera ko abaguye muri uyu mutego nibo tubona imirambo yabo mu kiyaga cya Rweru. Umuntu yasaba kandi aya mashyaka FDLR na RNC gushyiraho ingamba zihamye zo kurinda abayoboke bayo bari mu Rwanda no kunoza gahunda zabo zo gushaka abayoboke ».
Byaba ari agahomamunwa abanyarwanda bemeye gushorwa mu migambi batasobanuriwe bakisanga mu kaga batigeze batekereza.
Umwanzuro :
Hari inzira nyinshi zo guhindura ibintu mu Rwanda ariko zimwe muri izo ziragoye kurusha izindi. Ishyaka ISHEMA ry’u Rwanda ryavutse rije gutanga umusanzu wo gufasha abaturage gutekereza ku nzira iri mu bushobozi bwabo, abaturage bafitemo uruhare kuko aribo ba nyirubutegetsi, kandi ikaba isaba ibitambo bikeya kurusha izindi. Ni inzira y’amahoro ishingiye ku matora cyangwa revolisiyo ya rubanda. Koko rero Bibiliya ivuga ko hari ibintu bitatu umwana w’umuntu adashobora guhagarika :1) Imvura y’amahindu yazindukiye kugwa ; 2) Umukobwa washatse kurongorwa, 3) n’abaturage bahagurukiye gukora revolisiyo !
Hari abantu nka Romeo ahari batekereza bati nimube muretse mutazadutanga umushi. Uwo mushi Romeo amutanguranwa na nde ? Imyaka 20 yose ishize ISHEMA ritaravuka Romeo yari he ko atatanguranwe uwo mushi ? Ikidushishikaje kurusha byose ni uko akarengane kagirirwa Abanyarwanda karangira kandi vuba bishoboka. Naho gukomeza gutegereza ko hazaza MESIYA Romeo uzadutegurira intambara zisesa amaraso, akatwereka uko tuzirwana, ngo tukazitsinda zitishe abaturage, ndareba ngasanga hari abanyarwanda bakoreshwa n’ihahamuka rikaze, bo bakibwira ko babiterwa n’ubutwari cyangwa ubuhanga budasanzwe.
Imana tugira iwacu ni uko ibuye ryagaragaye ritaba ricyishe isuka!
Nimurebe iyi video
Chaste Gahunde
Umunyamabanga mpuzabikorwa
ISHEMA Party


text:
Amasomo yose yo kuri uyu wa gatanu yatubwiye ku Ngoro y’Imana. Igitabo cya mbere cy’abamakabe, cyatubwiye iby’ihumanurwa ry’Ingoro no kuyegurira Imana. Ingoro yari yarandavujwe, maze Yuda n’abavandimwe be baravuga bati:" Dore abanzi bacu bamaze gutsindwa, nimucyo tujye guhumanura Ingoro no kuyegurira Imana", aho kuvuga ngo bishimire intsinzi. Guhumanura iyo ngoro byari ngombwa kuko Umwami Antiyokusi yari yarayisahuye, inahumanywa na cya gishusho yayiteretsemo, aricyo bise “ishyano riteye agahinda", cyangwa ishyano ry’icyorezo. Abantu bakeka ko ari ishusho rya Zewusi, ari we bitaga se w’izindi mana mu iyobokamana ry’abagereki, cyangwa se urutambiro bamuturiragaho ibitambo. Bayihumanuye gute rero? Bashenye urwandavujwe, bubaka urushya, barutaha mu majwi y’indilimbo, y’inanga z’amoko yose n’ay’ibyuma birangira. Rubanda rurapfukama urasenga, berekeza ibisingizo byabo kuri Nyir’ijuru wabahaye gutsinda, begurira Imana urutambiro, baturana umunezero ibitambo bitwikwa, ibitambo by’ubumwe n’ibyo gushimira. Natwe turasabwa guhumanura Ingoro y’Imana duhora twandavuza, duhora duhumanya, kugira ngo isibirane isura nziza yahoranye, buri wese abatizwa yahawe umwenda wea de, uwo mwambaro twahawe tubatizwa, dusabwa kutawanduza, tukazawugerana mu buzima bw’iteka utanduye.
Ivanjiri y’uyu munsi yatweretse ukuntu Yezu yirukanye abacuruzi mu Ngoro y’Imana. Yezu yabirukanyemo ari uko yinjiyemo, iyo ataza kwinjiramo, ntiyari kumeya ibihakorerwa. Ngiyo inyigisho ya mbere, natwe rubyiruko, tugomba kwinjira mu Ngoro y’Imana, tugomba kwinjira mu Kiliziya, ntiturebere kure cyangwa inyuma, ntitube indorerezi mu Kiliziya, ahubwo tukaba ingingo nzima za Kiliziya. Hari umuntu wavuze ati:"njyewe sinzajya mu Kiliziya kuko abakristu ari abanyamafuti menshi, bagira utugambo, baranegurana, baca imanza, sinzajyayo kugira ngo ntamera nkabo. Nyamara ni byiza gukosora ibintu ubirimo imbere, injiramo, ugemo wese wese nibwo uzamenya indwara Kiliziya irwaye, maze uyikize uyirimo. Hari umuco mwiza wa kera ko ntawanyuraga ku Kiriziya atinjiye ngo asuhuze Yezu uri mu Karistiya, muri taberenacolo, none ubungubu, uretse ko hari na za Kiriziya zirirwa zifunze, ariko nizifunguye, Yezu yishwe n’irungu. Nibura nimuba mudafite akanya kanini, katabemerera kwinjira, mumubwire agasengesho karaswa, bita kubipa, nimumupepere nibura, cyangwa mumwunamire gatoya.
Yezu yinjiyemo, aho gusangamo abantu basenga, basingiza Imana, yasanzemo abacuruzi n’abavunjayi, abirukanamo ati “Inzu ya Data izaba inzu yo gusengeramo, naho mwebwe mwayigize ubuvumo bw’abambuzi". Bavandimwe, ese twebwe tujya twirukana abo dusanze bacururiza mu nzu y’Imana? Ese twebwe ntitujya ducururiza mu nzu y’Imana? Natwe ducururiza mu nzu y’Imana, igihe dukoreramo ibindi bitari isengesho, igihe tuyihindura inzu y’uruganiriro, igihe tuba turi mu Kiriziya bubiri ariko umutima uri ahandi, igihe turangara mu Kiriziya, igihe tuyanduza, turiramo bombo cyangwa gamu na bazoka, igihe dukoresha telefoni turi mu Kiriziya, igihe twinjira mu Kiriziya twambaye ubusa cyangwa twambaye ukuri, turangaza abantu bitewe n’imyambarire yacu cyangwa imigendere yacu, twambaye za nkweto zinotora, igihe tudafatanya n’abandi kuririmba.
Ariko Kiriziya, Ingoro y’Imana, si iy’amatafari gusa, ahubwo cyane cyane umubiri wacu niyo Kiriziya. Umubiri wacu ni Ingoro ya Roho Mutagatifu, ni Ingoro y’Imana Imana igomba gusingirizwamo. Igihe cyose rero twishora mu busambanyi, igihe cyose tuvuga, dukora, tukanatekereza ibikorwa bidagusha ku isuku y’umutima, pureté du Coeur, tuba duhumanya Ingoro y’Imana iri muri twe. Igihe turebe za Film, amashusho, ibishushanyo bifitanye isano n’igitsina, igihe tureba ibikozasoni, tuba ducururiza mu Ngoro y’Imana ariyo umubiri wacu. Igihe cyose twambaye ibigaragaza ubusa bwacu, byaba ibigufiya cyangwa ibirebire byerekana ibibero, amatako n’ikibuno bakunze kwita mpime Kagame, tuba ducururiza mu Ngoro y’Imana.
Yezu amaze kubirukanamo, bashatse ukuntu bamwicisha, ntibabona aho bamuturuka, kuko rubanda rwose bari bamuteze amatwi, bitaye cyane ku byo yavugaga. Bicamo ibice, bamwe bashaka kwicisha Yezu, abandi bari bamuteze amatwi ndetse n’abandi bakabatinya. Rubyiruko, twebwe turi mu bahe? Turi mu gihande cy’abatware b’abaherezabitambo, abigishamategeko kimwe n’abakuru b’umuryango bashakaga kwicisha Yezu? Cyangwa turi mu gice cya rubanda rwari rumuteze amatwi, bitaye cyane ku byo yavugaga, kandi tugatuma ntawutinyuka kumukoraho? Tumutege amatwi rero, twite kubyo avuga, bityo nabashaka kumwicisha bazabura aho bamunyura kuko bazabona twebwe twamurwanirira agatsinda,kuko babona twebwe tumuburanira agatsinda. Nyagasani Yezu nabane namwe.


text:
Muhanga: Ihungabana rikomoka kuri jenoside ngo si iry’abacitse ku icumu gusa
Nubwo hari bamwe bibaza ko ihungabana ari iry’abacitse ku icumu gusa kuko aribo bakorewe jenoside, kuri uyu wa 9 Mata 2012 mu biganiro n’abanyamuhanga, umunyamabanga w’inama njyanama y’akarere More...
Gatsibo: ibiganiro mu midigudu byagabanyije ihungabana
Uwimpuhwe Esperance umuyobosi ushinzwe imibereho myiza Gatsibo Mbere y’uko icyunamo gitangira akarere ka Gatsibo kabanje gutegura abazafasha abazagira ikibazo cy’ihungabana mu gihe cy’icyunamo, More...
Ibuka irasaba abanyarwanda kwita kubagaragaza ihungabana mu gihe cyo kwibuka.
Jenoside yakorewe abatutsi muri mata 1994 yasize abantu benshi iheruheru, abayirokotse yabasigiye ibisare bikomeye, tutaretse n’abayigizemo uruhare ndetse n’abanyarwanda bose muri rusange. Ibyo bikomere More...
Rwanda : Gatsibo abajyanama ku ihungabana basabwe kugira uruhare mu cyunamo
Abajyanama b’ihungabana mu karere ka Gatsibo ubuyobozi burabasaba kugira uruhare mu gufasha abaturage mu gihe cyo gushyingura no ku kwibuka kuko hari benshi bagira ibibazo by’ihungabana. Muri ako More...


text:
Uyu mugani bawuca iyo bumvise umubanditsi ugoronzora amagambo y’amayeri mo amanyakuri ashaka kuriganya abamuzi; nibwo bavuga ngo,avuga aya Rureshwa ! » Wakomotse kuri Rureshwa rwa Mugema w’i Rugendabari ku Ndiza (Gitarama) ahagana umwaka w’i 1400.
Uyu mugani bawuca iyo bumvise umubanditsi ugoronzora amagambo y’amayeri mo amanyakuri ashaka kuriganya abamuzi; nibwo bavuga ngo,avuga aya Rureshwa ! » Wakomotse kuri Rureshwa rwa Mugema w’i Rugendabari ku Ndiza (Gitarama) ahagana umwaka w’i 1400.
Uwo mugabo Rureshwa yabayeho ku ngoma ya Cyilima Rugwe. Yari yarabyirukanye na Rugwe kandi barareranywe kuko nyina wa Rureshwa yari umuja wa Ruganzu Bwimba se wa Cyilima Rugwe. Ubwo Ruganzu Bwimba agiye gutabara bucengeri mu Gisaka, yasize nyina wa Rugwe amutwite. Amaze kumubyara, Mugema nawe abyara Rureshwa; nibwo abana bombi bareranywe barakurana. Bukeye Rugwe ararogwa; bamuroga inzoka.
Amaze kuzingama, Rureshwa arigendera ngo atazamera nka we; ajya ku Ndiza ku musozi witwa Rugendabari kwa nyina wabo; akurirayo aba umusore. Amaze kwigendera, Rugwe ararogorwa, arakira arakura aba umusore, bamuha ubwami azungura se wabo Cyenge.
Rureshwa yumvise ko Rugwe yimye, aribaza, ati «Ubu ninjya kwa Rugwe azandeba nabi kuko namutaye mu byago !» Ageze aho bimwanga mu nda; ariyemeza, ati «Ngiye kujyayo mpakwe n’abaja babanye na mama kugeza igihe bazampakirwa kuri Rugwe». Ubwo nyina yari yarapfuye.
Nuko Rureshwa araboneza ajya kwa Rugwe, ahakwa n’abaja be; akomeza guhakwa nabo ariko akirinda kubonana na Rugwe. Haciyeho iminsi arahembuka, aratinyuka ajya ku karubanda, ariko akahajya akebaguza; yabona Rugwe atungutse akisubirira mu gikari. Amaze kwibagirwa uko yari ameze noneho aratinyuka akajya aguma ku karubanda akina n’abandi basore baterana ingata.
Bukeye Rugwe ajya ku karubanda ashagawe n’abatware be; akebutse abona Rureshwa aramumenya, arangurura ijwi aramusuhuza. Rureshwa araza, ati «Uraho nyagasani» ( Icyo gihe cya kera ntibakomaga mu mashyi). Bararamukanya, Rugwe amufata ukuboko bajyana mu rugo amubaza aho yabaga.
Rureshwa, ati «Burya umaze kurwara nabuze uwo tuganira n’uwo dukina nigira kwa mama wacu i Rugendabari ». Numvise ko worohewe niko kugaruka, ariko nkabura aho nsha ngo tubonane. (Ayo niyo ya Rureshwa) . Cyilima aramubaza, ati «Ese ubu wabaga he?» Undi ati «Nabaga mu baja nkabavomera bakangaburira».
Rugwe amaze kwumva amagambo ya Rureshwa biramubabaza cyane; aramubaza, ati «Ko twabanye abakene, none nkaba naragutanze gukira urifuza iki naguha ?» Rureshwa, ati «Nyagasani icyankiza vuba ni uko wangira umunyanzoga wawe; kandi uzi ko tukiri abana twajyaga guhakwa ku banyanzoga ngo badufungurire!»
Rugwe ati «Nguhaye kuba umunyanzoga, ukagira izawe mu nzu yawe utegeka, kandi ugategeka n’abanyanzoga bandi bose».
Kuva ubwo, Rureshwa ahabwa inzu bwite, anategeka abanyanzoga bose ba Rugwe. Mbese aratunga aratunganirwa yibagirwa uko yari ameze. Bukeye haza umuntu w’inshuti yabo yiriwe ku Karubanda yishwe n’inyota; aza kumusaba inzoga. Atungutse aho ari, ahasanga abantu bahwanye na we b’abakire.
We yibwiraga ko natunguka Rureshwa amumenya kuko yari inshuti y’iwabo. Atungutse arasuhuza. Rureshwa amukebutse ntiyamureba n’irihumye. Ahubwo aramubwira, ati «Mva mu ruhando wa mbwa we! » Umugabo asubira inyuma yumiwe.
Uwo mugabo yari afite inshuti ibwami kandi zikaba abanzi ba Rureshwa; ajya kubizitekerereza, azibwira n’uko mu nzu y’inzoga Rureshwa ategeka bimaze gusumba iby’ibwami. Ba bandi baca hasi bajya kurega Rureshwa kuri Rugwe, bati «Nyagasani nta bwo uzamenya aho wahumaniye», bati «Mbese uzi ko inzoga zawe zibamo rubanda rwose ?» Rugwe amaze kubyumva akeka ko ari iby’abarezi, ati «Nimugende nzabasubiza».
Nibwo agiye kugenzura Rureshwa. Ngo agere mu nzu ye y’inzoga asanga hari abantu baruta ab’ibwami, asanga Rureshwa yasinze. Aramubaza, ati «Ko ndeba uri umusinzi n’abantu bawe, inzoga zanjye uzitegeka buryo ki?»
Rureshwa aramusubiza, ati «Ni inzoga na nzoga, nureka gusinda nanjye nzabireka !» Rugwe arikubura arigendera; ariko agenda amurakariye kuko yigereranije nawe. Ageze iwe aramutumiza araza. Rugwe ati «Nkunyaze inzoga zanjye n’ibyanjye byose, kandi ntegetse ko nta muntu uzagusomya ku nzoga»; ati «Icyo ntakunyaze ni amazi».
Nuko kuva ubwo, Rureshwa, abantu bakajya bamwirinda, ntibegerane na we, apfa yishwe n’impangango. Amaze kwicwa n’urwo ruhato, rubanda bakomeza kuzirikana amayeri ye, bayakomoraho umugani bacira ku muntu bumvise agoronzora amagambo uko bitari, bati «Aravuga aya Rureshwa». Banavuga ngo «Aravuga aya nyirarureshwa».
Kuvuga aya Rureshwa =Kureshagizwa; Kugoronzora amagambo by’amayeri yo kubeshya.
Habimana